text:
Һыу
Һыу (водород оксиды) — тәүторош хәлендә төҫө, тәме һәм еҫе булмаған үтә күренмәле шыйыҡса. Химик формулаһы: H2O. Температураһы Цельсий буйынса 0 градустан түбән төшһә, ҡаты рәүешкә инә, туңа. Һыу туң хәлдә боҙ, ҡар, бәҫ тәшкил итә. Температураһы Цельсий буйынса 100 градусҡа күтәрелһә, ҡайнап сыға һәм быуға әйләнә. Ер йөҙөнең 71 % тирәһе һыу ятҡылыктары менән ҡапланған. Улар океан, диңгеҙ, йылға, күл, боҙлоҡтарҙан тора.
Һыу көслө иреткес. Тәбиғи хәлдә Һыуҙа һәр ваҡыт ирегән матдәләр бар.
Ер йөҙөндә һыу төп йәшәү сығанағы булып тора. Һәр бер тере йәндең һәм үҫемлектең химик төҙөлөшөнә инә, тирә-яҡ мөхиттең торошон билдәләй.
Тере кешенең тәнендә 55—78 % һыу бар, уның күләме кешенең йәше һәм ауырлығына бәйле. Кеше организмында 10 % һыу юғалтыу үлем осрағына килтереүе мөмкин. Тәндә һыу күләмен бер кимәлдә тотоу өсөн кешегә көнөнә яҡынса 3 литр һыу эсергә кәрәк.
Йөкмәткеһе
- 1 Һыу төрҙәре
- 2 Һыуҙың химик атамалары
- 3 Үҙенсәлектәре
- 4 Тәбиғәттә һыу
- 5 Һыуҙы ғилми өйрәнеү
- 6 Ҡыҙыҡлы факттар
- 7 Һыу темаһы халыҡ ижадында
- 8 Иҫкәрмәләр
- 9 Әҙәбиәт
- 10 Һылтанмалар
Һыу төрҙәре[үҙгәртергә | вики-тексты үҙгәртергә]
Һыу Ер йөҙөндә өс агрегат хәлдә булыуы мөмкин — шыйыҡлыҡ, газ хәлендә һәм ҡаты хәлдә. Улар барыһы ла йәнәш булыуы мөмкин, мәҫәлән: һауала һыу быуы һәм болот, диңгеҙҙә һыу һәм айсберг, ерҙә боҙлоҡ һәм йылға. Һыу бик күп матдәләрҙең тәмен ала, үҙендә иретә ала. Һыуҙы «йәшәү сығанағы» булараҡ мөһимлеген иҫәпкә алып өс типҡа бүлеп йөрөтәләр. Барлыҡҡа килеү, составы, ҡулланышы һәм башҡа үҙенсәлеген иҫәпкә алып:
- Кальций һәм калий катиондар нисбәте буйынса — йомшаҡ һәм ҡаты һыу.
- Молекула изотобы буйынса:
- Еңел һыу (составы буйынса ғәҙәти һыуға яҡын).
- Ауыр һыу (дейтерийлы һыу)
- Үтә ауыр һыу (тритийлы һыу)
- Сөсө һыу
- Ямғыр һыуы
- Диңгеҙ һыуы
- Ер аҫтындағы һыу
- Минераль һыу
- Тоҙло һыу
- Эсәр һыу, һыу үткәргестәге һыу
- Дистилләнгән һыу, ионһыҙландырылған һыу
- Тотонолған һыуҙар
- Ямғыр һыуҙары һәм ер өҫтө һыуҙары
- Үле һыу һәм Тере һыу — сифаты буйынса әкиәттәге һыу төрҙәре
- Изге һыу — дини тәғлимәт буйынса махсус һыу
- Поли-һыу (күплек мәғәнәһендә)
- Структураланған һыу — академик булмаған теорияларҙағы термин.
Һыуҙың химик атамалары[үҙгәртергә | вики-тексты үҙгәртергә]
Һыуҙың бер нисә химик атамаһы бар:
- Водород оксиды
- Водород гидрооксиды
- Дигидроген монооксиды
- Гидроксиль кислота
- Оксидан
- Дигидромонооксид
Үҙенсәлектәре[үҙгәртергә | вики-тексты үҙгәртергә]
Физик үҙенсәлектәре[үҙгәртергә | вики-тексты үҙгәртергә]
Һыу нормаль шарттарҙа шыйыҡ агрегат хәлдә, башҡа водород ҡушылмалары киреһенсә газ хәлендә була. Был молекулаларҙың үҙенсәлекле характеристикаһы менән һәм улар араһындағы бәйләнеш менән аңлатыла. Водород атомдары кислород атомына 104,45° мөйөш яһап ҡушыла, һәм был конфигурация ҡәтғи һаҡлана. Водород атомы һәм кислород атомы араһындағы электро тиҫкәрелек айырмаһы ҙур булыу сәбәпле электрон болото кислород яғына күскән. Шул сәбәпле һыу молекулаһы актив диполь булып тора, кислород яғы тиҫкәре, ә водород яғы ыңғай.
Һөҙөмтәлә, молекулалар поляр бәйленеш барлыҡҡа килтереп ҡапма-ҡаршы полюстары менән бер-береһенә тартылалар, уларҙы айырыу өсөн күп энергия сарыф ителә. Водород ионы протондың тышҡы электрон ҡатламы юҡ һәм ул бик бәләкәй, шуға күрә тиҫкәре поляризацияланған күрше кислород электрон тышсаһына башҡа молекула менән водород бәйләнеше барлыҡҡа килтерә. Һәр молекула күршеләре менән дүрт водород бәйләнеше менән бәйләнгән — кислород атомы ике бәйленеш барлыҡҡа килтерә һәм водород атомы — ике бәйләнеш. Молекулалар араһындағы поляр һәм водород бәйләнеше һыуҙың юғары ҡайнау температураһын һәм сағыштырмаса парға әйләнеү йылылығын билдәләй. Ошо бәйләнештәр булыу сәбәпле һыу мөхитендә 15—20 мең атмосфераға тиклем баҫым барлыҡҡа килә, был һыуҙың ҡыйын ҡыҫылыусанлаған аңлата, һыу бары 0,00005 күләмгә ҡыҫыла.
Һыу һәм боҙ структураһы оҡшаш. Һыу һәм боҙҙа структура барлыҡҡа килтереп молекулалар билдәле бер тәртиптә урынлашырға тырыша, тик йылылыҡ хәрәкәте ҡамасаулай. Ҡаты хәлгә күскән ваҡытта йылылыҡ хәрәкәте булмай һәм башҡа төр структура барлыҡҡа килтереүгә ҡамасауламай, һыу молекулалары билдәле тәртиптә урынлаша. Был процеста молекулалар араһындағы бушлыҡ арта һәм дөйөм тығыҙлыҡ түбән төшә, был боҙ фазаһында һыуҙың түбәнерәк тығыҙлыҡта булыуын аңлата. Парға әйләнгәндә, киреһенсә бәйләнештәр өҙөлә. Бәйләштәрҙе өҙөү өсөн бик ҙур энергия кәрәк, шуға һыу башҡа шыйыҡсалар араһында һәм ҡаты матдәләр араһында иң ҙүр сығыштырмаса йылы һыйҙырыусанлыҡҡа эйә. Бер литр һыуҙы бер градусҡа йылытыу өсөн 4,1868 кДж энергия кәрәк. Ошо үҙенсәлеге булғанға күрә, һыу йыш ҡына йылылыҡ биргес итеп файҙалыныла.
Агрегат хәлдәре[үҙгәртергә | вики-тексты үҙгәртергә]
Агрегат хәл буйынса өс төрө бар:
Баҫым артыу менән һыуҙың ҡайнау температураһы күтәрелә[2]:
Тәбиғәттә һыу[үҙгәртергә | вики-тексты үҙгәртергә]
Ер (планета) йөҙөнөң 3/4 өлөшөн һыу тәшкил итә. Ерҙең гидросфераһы Донъя океанын, ҡоро ер һыуҙарын һәм атмосфералағы һыуҙы үҙ эсенә ала. Гидросферала һыу тәбиғәттәге үҙ-ара һыу әйләнеше процесы менән бәйләнгән.
Донъя океаны һыуҙары[үҙгәртергә | вики-тексты үҙгәртергә]
Донъя океанына планеталағы бөтә һыуҙың 96%-тан ашыуы тура килә. Планеталағы һыуҙы материктар һәм утрауҙар айырым океандарға — Тымыҡ, Атлантик, Һинд һәм Төньяҡ Боҙло океанына бүлә. Антарктиданы уратып алған Көньяҡ океан айырым күрһәтелә. Майҙаны буйынса иң ҙуры — Тымыҡ океан, иң бәләкәйе — Төньяҡ Боҙло океан. Океандарҙың ҡоро ергә инеп торған өлөшө диңгеҙҙәр тип атала. Иң ҙур диңгеҙҙәр: Филлипин,Ғәрәп, Мәрйен диңгеҙҙәре.
Диңгеҙ һәм океан һыуы составында ирегән төрлө матдәләр бар. 1 литр океан һыуында яҡынса 35 г тоҙ(күберәге аш тоҙо) бар. Бындай һыу сәнәғәттә, ауыл хужалығында ҡулланырға яраҡһыҙ.
Ҡоро ер һыуҙары[үҙгәртергә | вики-тексты үҙгәртергә]
Йылға, күл, һаҙлыҡ, боҙлоҡ һәм ер аҫты һыуҙары ҡоро ер һыуҙары тип атала. Уларҙын күп өлөшө сөсө, әммә тоҙлолары ла осрай. Йылға, күл, һаҙлыҡтарҙа һыуҙың 0,02 % тупланған.
Боҙлоҡтағы һыу[үҙгәртергә | вики-тексты үҙгәртергә]
Боҙлоҡтарҙы һыу туңғанда барлыҡҡа килгән боҙ менән бутарға ярамай. Боҙлоҡтар ҡарҙан барлыҡҡа килә. Ҡар яуып иреп өлгөрмәй, ҡар ҡатламы тығыҙлана һәм боҙға әйләнә. Антарктида материгы ҡалын боҙ менән ҡапланған. Һималай, Памир, Тянь-Шань тау түбәләре боҙлоҡ аҫтында. Боҙлоҡтарҙа барлыҡ һыуҙың 2 % тирәһе тупланған.
Ер аҫты һыуҙары[үҙгәртергә | вики-тексты үҙгәртергә]
Ер аҫты һыуҙары Ер ҡабығының өҫкө өлөшөндә урынлашҡан. Улар сөсө, тоҙло, һыуыҡ, йылы, ҡайнар ҙа булыуы мөмкин. Ер аҫты һыуҙары ҡайһы бер урындарҙа шишмә булып ер өҫтөнә сыға. Ер аҫты һыуҙары бөтә һыуҙың 2 %
Атмосфералағы һыу[үҙгәртергә | вики-тексты үҙгәртергә]
Беҙҙең планета атмосфераһындағы һыу ваҡ тамсылар, болот, томан һәм боҫ хәлендә була. Конденсат барлыҡҡа килгәндә һыу атмосферанан яуым-төшөм, ямғыр, ҡар, боҙлауыҡ, ысыҡ рәүешендә ергә төшә. Дөйөм алғанда Ерҙең һыу өлөшө гидросфера, ә ҡоро өлөшө криосфера тип атала. Һыу Ерҙәге бөтә организмдар өсөн иң мөһим матдә булып тора. Ерҙәге тормош һыу мөхитендә барлыҡҡа килгән тигән фараз бар.
Һыуҙы ғилми өйрәнеү[үҙгәртергә | вики-тексты үҙгәртергә]
Гидрология[үҙгәртергә | вики-тексты үҙгәртергә]
Гидрология — ер гидросфераһын, уның үҙенсәлектәрен, унда барған процестарҙы күренештәрҙе өйрәнеүсе фән. Дөйөм, ҡоро ер, дингеҙ гидрологияһына бүленә. Гидрологияның төп өйрәнеү объекты булып тәбиғәттә һыу әйләнеше, һыу ресурстары, уларҙың барлыҡҡа килеү шарттары һәм үҙенсәлектәрен өйрәнеү, һан һәм сифат яғынан баһалау тора.
Гидрогеология[үҙгәртергә | вики-тексты үҙгәртергә]
Гидргеология — ер аҫты һыуҙарын, уларҙың физик үҙенсәлектәрен һәм химик составын, сығышын, таралыу һәм хәрәкәт итеү үҙенсәлектәрен, ер өҫтө һыуҙары, тау тоҡомдары менән үҙ-ара тәьҫирен өйрәнеүсе фән.
Ҡыҙыҡлы факттар[үҙгәртергә | вики-тексты үҙгәртергә]
- Хайуандар һәм үҫемлектәр организмында уртасы 50 % һыу бар[3].
- Ер мантияһында һыу миҡдары, Донъя океаны менән сағыштырғанда, 10—12 тапҡыр күберәк[4]..
- Донъя океаны уртаса 3,6 км тәрәнлектә, Ер өҫтөнөң 71 % ҡаплай һәм билдәле булған һыу запастарының 97,6 % туплаған.
- Әгәр Ерҙә уйһыулыҡтар һәм ҡалҡыулыҡтар булмаһа һыу бөтә Ер өҫтөн 3 км тәрәнлектә ҡаплар ине[5].
- Әгәр бөтә боҙлоҡтар иреп бөтһә, Ерҙә һыу кимәле 64 м-ға күтәрелер ине һәм ҡоро ерҙен 1/8 өлөшө һыу аҫтында ҡалыр ине.
- Диңгеҙ һыуы ғәҙәти 35 ‰ тоҙлолоҡта − 1,91 °C-та туңа[6].
- Һыу ыңғай температурала ла туңа[7].
- Билдәле бер шарттарҙа (нанотрубка эсендә) һыу яңы хәлгә күсә, аблосют нулгә яҡын температураларҙа ағыу һәләтеп һаҡлай[8].
- Һыү ҡояш яҡтыһының 5 % кире сағылдыра, ә ҡар 85 %. Боҙ аша океанға тик 2 % ҡояш яҡтыһы үтә.
- Океандың зәңгәр төҫө һыуҙа яҡтылыҡтың һайланып йотолоуы һәм тарҡалыуы менән аңлатыла.
- Һыу Ерҙә шыйыҡ фазанан ҡаты фазаға күскәндә киңәйә торған күп булмаған матдәләр араһына керә, бынан тыш висмут һәм галлийҙын ошондай үҙенсәлеге бар.
- Һыу фтор булған атмосферала янырға мөмкин, ҡайһы саҡта шартлау менән. Был осраҡта кислород бүленеп сыға.
Һыу темаһы халыҡ ижадында[үҙгәртергә | вики-тексты үҙгәртергә]
Йомаҡ
- Утта янмай, һыуҙа батмай. Яуап: Боҙ.
Мәҡәлдәр һәм әйтемдәр
- Ағас башын ел алыр, күпер башын һыу алыр
- Ағыр һыуҙың ҡәҙере юҡ
- Аҡҡан һыу кире ҡайтмай
- Аҡҡан һыу юлын табыр
- Аҡҡош күлдә булыр, аҡсарлаҡ һыуҙа булыр
- Аҡсаны берәү ҙә һыуға атмай
- Аҡмаған һыуҙы үлән баҫа
- Алйотҡа әйткән кәңәшең ағып киткән һыуға тиң
- Алтынды тут алмаҫ, һыуҙы ут алмаҫ.
Иҫкәрмәләр[үҙгәртергә | вики-тексты үҙгәртергә]
- ↑ ингл. International Union of Pure and Applied Chemistry. Nomenclature of Inorganic Chemistry. IUPAC RECOMMENDATIONS 2005. RSC Publishing, 2005. — p. 306.
- ↑ П. И. Воскресенский Техника лабораторных работ. 9-е изд. Л.: «Химия», 1970. С. 696—697
- ↑ Наука и техника. Книги. Загадки простой воды.
- ↑ Состав и природа минтии Земли
- ↑ Биосфера Земли
- ↑ Дайвинг: статьи, каталог снаряжения, обучение, магазины, клубы и центры
- ↑ Всеволод Арабаджи. Загадки простой воды. 2001
- ↑ Science Daily (англ.)
Әҙәбиәт[үҙгәртергә | вики-тексты үҙгәртергә]
- Вода // Брокгауз һәм Ефрондың энциклопедик һүҙлеге: 86 томда (82 т. һәм 4 өҫтәмә том) — СПб., 1890—1907. (урыҫ.)
- Лосев К. С. Вода. — Л.: Гидрометеоиздат, 1989. — 272 с.
- Лосев К. С. Вода — Л.: Гидрометеоиздат, 1989. — 272 б.
- Гидробионты в самоочищении вод и биогенной миграции элементов. — М.: МАКС-Пресс. 2008. 200 с. Предисловие члена-корр. РАН В. В. Малахова. (Серия: Наука. Образование. Инновации. Выпуск 9). ISBN 978-5-317-02625-7.
- О некоторых вопросах поддержания качества воды и её самоочищения // Водные ресурсы. 2005. т. 32. № 3. С. 337—347.
- Андреев В. Г. Влияние протонного обменного взаимодействия на строение молекулы воды и прочность водородной связи. Материалы V Международной конференции «Актуальные проблемы науки в России». — Кузнецк 2008, т.3 С. 58-62.
Һылтанмалар[үҙгәртергә | вики-тексты үҙгәртергә]
- Вода как химическое соединение
- Теплофизические свойства воды и водяного пара
- Диаграмма фазовых состояний (инг.)
- Основы геологии Геологическая работа текучих вод
- Водные ресурсы России и мира


c: text/html

text:
Фото:
Әл-Әзһәр студенттары Башҡортостанда практика үтә
Фото:
«Әл-Әзһәр» халыҡ-ара ислам университетында (Мысыр) белем алған беҙҙең республика студенттары тыуған илендә йәйге практика үтергә ҡайтты. Башҡортостан Республикаһы мосолмандары Диниә назараты йүнәлтмәһе буйынса улар Ғафури, Стәрлетамаҡ, Мәсетле, Белорет, Ишембай, Учалы, Ҡырмыҫҡалы райондарына барып, урындағы имамдар эшендә ярҙам итә башланы.
Йәйге практика үткәндән һуң студенттар БР мосолмандары Диниә назаратына уның тураһында тулы отчет бирергә, шулай уҡ үҙҙәре башҡарған уҡыу әсбаптары тәржемәһен һәм имамдарҙан алынған баһаламаны тапшырырға тейеш.
Хәтерегеҙгә төшөрәбеҙ, әлеге ваҡытта “Әл-Әзһәр” университетында беҙҙең республиканан 50-гә яҡын студент белем ала, араларында ҡыҙҙар ҙа бар. Әммә, үкенескә күрә, матди проблемалар арҡаһында уларҙың барыһы ла йәйге практикаға ҡайта алмай. Ҡайһы берәүҙәр, өйөн күрмәйенсә, уҡыу йылдарын тулыһынса сит илдә үткәрергә мәжбүр.
Әл-Әзһәрҙә уҡыған беҙҙең студенттарға сит илдә Башҡортостанды презентациялау кеүек мөһим миссия ла йөкмәтелгән. Яҙғыһын, мәҫәлән, студенттар Мысырҙа төбәгебеҙ тарихына һәм мәҙәниәтенә бағышланған күргәҙмәләр серияһын үткәрҙе. Был, үҙ сиратында, ғәрәп донъяһында илдең һәм республиканың имиджын күтәрергә булышлыҡ итте.
БР мосолмандары Диниә назараты вәкилдәре һәм республиканың билдәле мәҙәниәт эшмәкәрҙәре беҙҙең студенттарҙа даими ҡунаҡта була. Миҫал өсөн, яҙғыһын Ҡаһирәләге Башҡортостан студенттарын БР мосолмандары Диниә назараты рәйесенең мәғариф, тышҡы бәйләнештәр һәм йәмәғәтселек менән бәйләнеш буйынса урынбаҫары Руслан Сәйәхов, Кинйә Арыҫланов исемендәге Хәйриә фонды вице-президенты Салауат Юлбарисов, РФ һәм БР-ҙың атҡаҙанған мәҙәниәт хеҙмәткәре, БР Фоторәссамдар союзы рәйесе Рәмил Килмәмәтов һәм республиканың бер нисә йәмәғәт эшмәкәре барып күрҙе.

robotstxt: allowed

filter: keep


text:
Май байрамдарында ветерандар поездарҙа бушлай йөрөй ала
ӨФӨ, 2016 йыл, 20 апрель. /«Башинформ» мәғлүмәт агентлығы, Ольга Мортазина/.
3 майҙан 10-на тиклем Рәсәй тимер юлдары Бөйөк Ватан һуғышында ҡатнашыусыларға һәм инвалидтарға алыҫ араға йөрөүсе поездарҙа бушлай йөрөү хоҡуғын бирә. Билет һатып алғанда Бөйөк Ватан һуғышында ҡатнашыусының йәки инвалидтың таныҡлығы йә иһә «Ленинградты обороналаған өсөн» миҙалы менән бүләкләү тураһында таныҡлыҡ талап ителә. Был ваҡытта поездарҙа йөрөү сикләнмәй.
Сит илдәрҙә — элекке союз республикаларында йәшәгән ветерандар өсөн документтар 1992 йылдың 1 ғинуарына тиклем ғәмәлдә булған форма буйынса СССР-ҙа бирелгән таныҡлыҡты күрһәткән осраҡта тултырыла. Льгота Бөйөк Ватан һуғышында ҡатнашыусыларҙың һәм инвалидтарҙың Калининград өлкәһенә Литва аша транзит менән барғанда ғәмәлдә буласаҡ.
Байрам акцияһы осоронда компания ветерандарҙан юл йөрөү документтарын тултырған өсөн аҡса алмаясаҡ, тип хәбәр иттеләр Куйбышев тимер юлының матбуғат хеҙмәтендә.


text:
Республикала Яҙғы төҙөлөш форумы үтә Фото: Олег Яровиков
Республикала Яҙғы төҙөлөш форумы үтә
Республикала Яҙғы төҙөлөш форумы үтә Фото: Олег Яровиков
ӨФӨ, 2016 йыл, 24 март. /«Башинформ» мәғлүмәт агентлығы, Галина Бахшиева/.
29 марттан 1 апрелгә тиклем Башҡортостандың баш ҡалаһында республика төҙөлөш тармағының ҙур бизнес-проекты — Яҙғы төҙөлөш форумы уҙа.
«Күп фатирлы йорттарҙа капиталь ремонт» программаһын тормошҡа ашырыу буйынса республика ҡала округтары һәм муниципаль берәмектәренең экспозицияһы форумдың төп ваҡиғаһы буласаҡ.
Сара барышында күп фатирлы йорттарға капиталь ремонт үткәреүҙә бәләкәй ҡалаларҙың тәжрибәһен, ҡыйыҡтарҙы төҙөкләндереүҙең заманса технологияларын, күп фатирлы йорттарҙағы дөйөм милеккә капиталь ремонт үткәреү тәжрибәһен, йылытыу, һыу менән тәьмин итеү һәм елләтеү системаларын һөҙөмтәле ҡулланыу проблемаларын, ҡалаларҙа һыу ресурстарын рациональ файҙаланыуҙы тикшереү күҙаллана.
Ғәҙәттәгесә, форум «Йылытыу. Һыу менән тәьмин итеү. Елләтеү», «Бөтәһе лә төҙөлөш һәм ремонт өсөн», «Күсемһеҙ милек-2016» күргәҙмәләрен берләштерәсәк.
Экспозициялар «ВДНХ-Экспо» күргәҙмәләр комплексының ике павильонын һәм асыҡ майҙансыҡты биләйәсәк. Унда Рәсәйҙең 15 төбәгенән 150-нән ашыу компания һәм сит ил етештереүселәре дилерҙары ҡатнаша.
Яҙғы төҙөлөш форумын ойоштороусы булып Башҡортостан Хөкүмәте, республиканың Торлаҡ-коммуналь хужалыҡ министрлығы, Төҙөлөш һәм архитектура буйынса дәүләт комитеты, Өфө хакимиәте, Төҙөүселәр союзы, Сауҙа-сәнәғәт палатаһы, башҡа ассоциациялар һәм союздар ярҙамында Башҡортостан күргәҙмәләр компанияһы сығыш яһай.


text:
Өфөлә татар йәкшәмбе мәктәбе асыла
3 декабрҙә Өфөнөң Киров районында татар йәкшәмбе мәктәбе асыла. Ҡала хакимиәтенең мәғлүмәт-аналтика бүлегенән хәбәр итеүҙәренсә, яңы мәктәптә татар теле һәм әҙәбиәте, татар халҡының тарихы һәм мәҙәниәте, фольклор, һынлы сәнғәт һәм биҙәү-ҡулланма сәнғәте, инглиз теле, музыка, ритмика һәм бейеү дәрестәре уҡытыласаҡ.
Татар йәкшәмбе мәктәбенә 6-18 йәштәрҙәге балалар ҡабул ителә. Дәрестәр һәр йәкшәмбе һайын 11-16 сәғәттәрҙә үткәреләсәк. Шулай уҡ дүшәмбенән алып шәмбегә тиклем дә дәрестәр үткәреү планлаштырыла. Мәктәп Достоевский урамы, 154 адресы буйынса 41-се урта дөйөм белем биреү мәктәбе бинаһында урынлашҡан.


text:
Cәләмәт ауыл - 2 бит
Ауылыбыҙҙа Бөйөк Еңеүҙең 71 йыллығына арналған саралар гөрләп үтеп китте. Ауылдың ҡатын-ҡыҙҙары тарафынан ветерандар советы, ауыл клубы, собес работниктары, башланғыс мәктәп коллективы, ауыл активы байрам хөрмәтенә ауыл клубына ауылдың оло быуын кешеләрен, хеҙмәт ветерандарын матур сәй табынына саҡырҙылар, ҡунаҡтарҙы үҙ көстәре менән әҙерләнгән тәмле сәй менән һыйланылар, ҡунаҡтар алдында матур концерт номерҙары менән сығыш яһап, ололарҙы ҡыуандырып ҡайтарҙылар.
Шулай уҡ күп ауыл-ҡалаларҙағы кеүек беҙҙә лә Үлемһеҙ полк парады ла үтеп китте. Был сараның үҫеп килгән быуынды илһөйәрлек рухында тәрбиәләүҙә роле сикһеҙ ҙур.
Элек-электән башҡорт халҡы ҡайһы бер эштәрҙе күрше-күләндәре менән бергәләп, өмәләп башҡарған. Былай эшләү кешеләр араһында дуҫлыҡ, туғанлыҡты нығытҡан, бер-береңә ярҙамсыл булып йәшәүгә этәргән. Ошондай күмәкләп башҡарыла торған эштәрҙең береһе - Һарыҡ ҡырҡыу өмәһе. Быйылғы йылда был өмәләр гөрләп уҙып китте. Ошо эштәр Зәйнуллиндар ғаиләһендә лә булып үтте:
28 май көндө Рысҡужа мәктәбенең спорт майҙансығы гөрләп торҙо: бында Сәләмәт ауыл конкурсы сиктәрендә тренер Азамат Йомадил улы Әхтәмов тарафынан ойошторолған гир спорты ярыштары үтте. Ярыштар төрлө йәш категорияларында ир-егеттәр һәм ҡыҙҙар араһында үтте. Ярышта төрлө ауылдарҙан спортсылар ҡатнашты. Буранғол, Таштуй, Ҡаҙмаш, Рысҡужа ауылынан ҡатнашыусылар төп составты тәшкил итте.
На следующую страницу
Наверх


text:
Салауат ҡалаһы хакимиәте етәкселегендә үҙгәрештәр
23 майҙа Салауат ҡалаһы ҡала округы Советы ултырышы үткәрелде. Унда хакимиәт башлығы вәкәләттәрен ваҡытынан алда туҡтатыу һәм ҡала хакимиәте башлығы бурыстарын ваҡытлыса башҡарыусыны тәғәйенләү тураһындағы мәсьәләләр ҡаралды.
Салауат ҡалаһы хакимиәте башлығы вазифаһын биләүсе Хәлил Рәхимов үҙ теләге буйынса эштән китеүе тураһында ғариза бирҙе. Ҡала округы Советы депутаттары Салауат ҡалаһы ҡала округы хакимиәте башлығы вазифаһын ваҡытлыса башҡарыуҙы Бохармәтов Радик Мазһар улына йөкмәтте.
Радик Бохармәтов хакимиәт башлығы вазифаһын ошо вазифаға конкурс һөҙөмтәләре буйынса Салауат ҡалаһы ҡала округы Советы тәғәйенләгән кеше үҙ вазифаларын үтәй башлағанға тиклем башҡарасаҡ.
Салауат ҡалаһы ҡала округы Советы ултырышында Башҡортостан Республикаһы Премьер-министры Раил Сарбаев, Башҡортостан Республикаһы Президенты Хакимиәтенең Территориялар һәм кадрҙар менән эшләү буйынса идаралығы начальнигы Зәки Насиров ҡатнашты.


text:
«Родина» кинотеатрында – Булат Йосопов уҡыусыларының фильмдары премьераһы
8 апрелдә «Родина» кинотеатрында Булат Йосоповтың кино мәктәбен тамамлаусыларҙың биш яңы ҡыҫҡа метражлы фильмының премьераһы үтәсәк.
— Был ун икенсе сығарылыш, — тине кинорежиссер Булат Йосопов. — Өфөлөләр күрәсәк фильмдар һуңғы дүрт ай эсендә төшөрөлдө. Сарала Айгөл Буранғолова етәкселегендә кино мәктәбенең йәш уҡыусылары менән төшөрөлгән йәнһүрәттәр ҙә күрһәтеләсәк.
«Родина» кинотеатрында режиссер Илина Вәхитованың — «Он Ангел», Игорь Йосоповтың – «Начало. Пробуждение», Юлиә Храмованың — «На радиоволнах», Мират Кәримовтың — «Придет весна», Луиза Вәлиеваның «Без названия» фильмдары тәҡдим ителәсәк. Премьеранан һуң эштәр менән кино мәктәбенең рәсми сайтында танышырға буласаҡ.
Башлана 18 сәғәттә.


text:
Йорт турғайы
Йорт турғайы(өй турғайы,өй сыпсығы, сыпсыҡ,хәрәм турғай, буҙ турғай, ауыл турғайы) (урыҫ. Домовой воробей, лат. Passer domesticus) — киң таралған турғайҙар ғаиләһенә ингән ҡош. Бөтә кешегә билдәле.
Уның башы һоро, ҡанаттары ҡара таплы. Тамағы һәм түшенең өҫ яғы ҡара, ҡойроғо буҙ төҫтә була. Кеше йәшәгән йорт-ҡура тирәһендә йәшәй. Бөжәктәр, төрлө орлоҡтар, емеш-еләк менән туҡлана. Ултыраҡ ҡош. Аҙбар, йорт, солан ҡыйыҡтарына оялай. Сыйырсыҡ һәм ҡарлуғас ояларын баҫып алған осраҡтар була.
Бында йорт турғайы сәрелдәүен тыңларға була.
Иҫкәрмәләр[үҙгәртергә | вики-тексты үҙгәртергә]
- ↑ Вильгельма фон Райта рәсеме (фин. Wilhelm von Wright, 1810—1887) из книги: Svenska fåglar, efter naturen och på sten ritade (2-е издание).


text:
Өфөлә БР мосолмандары Диниә назаратының йәнә бер бинаһы асыла
Халыҡтар берҙәмлеге көнөндә, 4 ноябрҙә, Өфөлә реставрациянан һуң Башҡортостан Республикаһы мосолмандары Диниә назараты биналарының береһе асыласаҡ.
Тантаналы сарала БР мосолмандары Диниә назараты рәйесе мөфтөй Нурмөхәмәт Ниғмәтуллин, дәүләт һәм йәмәғәт эшмәкәрҙәре, мосолман руханиҙары, бағыусылар, ҡала халҡы ҡатнашасаҡ.
Пискуновтар йорто булараҡ билдәле XX быуат башына ҡараған ағас архитектура ҡомартҡыһы Башҡортостан биләмәһендә социаль инфраструктура объекттары төҙөлөшөн (реконструкцияһын) финанслау программаһы сиктәрендә бүленгән «Башнефть» акционерҙар нефть компанияһы» асыҡ акционерҙар йәмғиәте иғәнәһенә тергеҙелгән.
Элек Гоголь урамындағы был йортта БР мосолмандары Диниә назараты мөфтиәте урынлашҡан ине, әммә бинаның авария хәлендә булыуы арҡаһында Диниә назараты Чернышевский урамы, 103 адресы буйынса урынлашҡан элекке «Девон» ҡунаҡханаһының ремонтланған бинаһына күсерелә.
БР мосолмандары Диниә назараты бинаһын рәсми асыу тантанаһы Өфө ҡалаһы, Гоголь урамы, 21 адресы буйынса сәғәт 12-лә үтәсәк.


text:
Мәғариф министрлығы Санкт-Петербург дәүләт университетында маҡсатлы уҡытыуға конкурс уҙғара
Башҡортостан Республикаһының Мәғариф министрлығы Санкт-Петербург дәүләт университетына маҡсатлы ҡабул итеү сиктәрендә дәғүә итеүселәрҙе һайлап алыуға конкурс иғлан итә.
Ведомствонан хәбәр итеүҙәренсә, Санкт-Петербург дәүләт университеты юриспруденция, Көнсығыш һәм Африка илдәрен өйрәнеү фәне, халыҡ-ара бәйләнештәр, лингвистика кеүек һөнәрҙәр буйынса белем алырға тәҡдим итә.
Маҡсатлы урындар исемлеге БР Мәғариф министрлығы сайтында («Профессиональ белем биреү— Юғары профессиональ белем алыу» бүлегендә) урынлаштырылған. Конкурста ҡатнашыу өсөн документтар Өфө ҡалаһы, Театр урамы, 5/2 адресы буйынса 217-се бүлмәлә ҡабул ителә. Заявкаларҙы ҡабул итеү ваҡыты – дүшәмбенән кесе йомаға тиклем иртәнге сәғәт ундан алып киске бишкә тиклем.


text:
1 ғинуарҙан араҡының минималь хаҡы - 0,5 литрына 89 һум
Алкоголь баҙарын көйләүсе федераль хеҙмәт берәмләп һатыуҙа араҡы хаҡының минималь күләмен билдәләне. Беренсе ғинуарҙан Рәсәй Федерацияһында етештерелгән һәм уның биләмәһенә индерелгән араҡының хаҡы 0,5 литрына 89 һумдан кәм булмаҫҡа тейеш. Башҡа төрлө һыйышлыҡтағы һауыттарға ҡойолған араҡы хаҡы минималь хаҡҡа пропорциональ рәүештә иҫәпләп сығарыла.
— Башҡортостандың алкоголь баҙарына был сараның йоғонтоһо булмай, — тине Ҡулланыусылар хоҡуғын яҡлау һәм алкоголь продукцияһы әйләнешен һәм сифатын контролләү идаралығы начальнигы Айбулат Хәйбуллин. — Республика селтәрендә хаҡы минималь күләмдән түбән булған араҡы юҡ. Кәштәләргә контрафакт продукция эләкмәһен өсөн республика етәкселеге алкоголь баҙарын ныҡлы күҙәтеү аҫтында тота. Бигерәк тә Башҡортостанда сифатлы алкоголь продукцияһын етештереүсе етди “Башспирт” предприятиеһы булғанда.
Шул уҡ мәлдә Рәсәй өсөн был сараның бик кәрәкле булыуын да һыҙыҡ өҫтөнә алды ведомство етәксеһе. Күрше өлкәләрҙә сауҙа нөктәләрендә контрафактлы сифатһыҙ алкоголде реализациялау мәсьәләһе бик киҫкен тора.
Законға ярашлы, араҡыға билдәләнгән минималь хаҡты төшөргәндәр административ яуаплылыҡҡа тарттырыласаҡ. Вазифа биләүселәргә — илле мең һум (йәки өс йылға дисквалификацияланыу), юридик шәхестәргә йөҙ мең һум күләмендә штраф билдәләнгән.


text:
«Башинформ» агентлығына республика Матбуғат фестивалендә награда тапшырылдыФото: Андрей Старостин
«Башинформ» агентлығына республика Матбуғат фестивалендә награда тапшырылды
«Башинформ» агентлығына республика Матбуғат фестивалендә награда тапшырылдыФото: Андрей Старостин
Өфөлә үткән республика Матбуғат фестивалендә «Башинформ» мәғлүмәт агентлығына наградалар – Сауҙа-сәнәғәт палатаһының «Рәхмәт хаты» һәм Һаҡлыҡ банкынан ҡиммәтле бүләк тапшырылды.
Сауҙа-сәнәғәт палатаһы «Башинформ» агентлығы коллективына Нанотехнологиялар конгресына, шулай уҡ I махсус юғары технологиялар күргәҙмәһенә әҙерлекте һәм уны үткәреүҙе объектив һәм тулы яҡтыртҡан өсөн рәхмәт белдерҙе. Награданы «Башинформ» мәғлүмәт агентлығының генераль директоры урынбаҫары Алик Шакировҡа БР Сауҙа-сәнәғәт палатаһы рәйесе вазифаһын башҡарыусы Алексей Никин тапшырҙы.
Финанс-иҡтисад һәм банк тематикаһын әүҙем яҡтыртҡан өсөн «Башинформ» агентлығы Һаҡлыҡ банкынан ҡиммәтле бүләк алды. Уны Һаҡлыҡ банкы вәкиле Вадим Богданов тапшырҙы.
Бынан тыш, «Башинформ» агентлығының иҡтисад бүлеге күҙәтеүсеһе Любовь Колоколова БР киң мәғлүмәт сараларында бәләкәй һәм урта эшҡыуарлыҡты үҫтереү һәм уға дәүләт ярҙамы мәсьәләләрен иң яҡшы яҡтыртыуға республика конкурсының «Электрон киң мәғлүмәт селтәрҙәренең иң яҡшы журналисы» номинацияһында еңгән өсөн диплом менән бүләкләнде.


text:
Өфөлә балаларҙың сатраш буйынса турниры үтәсәк
Өфөлә шәмбе көндө башланғыс класс уҡыусылары араһында страш буйынса турнир үтәсәк. БР Мәғариф министрлығының сатраш буйынса Республика балалар-үҫмерҙәр спорт мәктәбе ярыштарҙы ойоштороусы булып сығыш яһай.
Турнирҙа 1-4 класс уҡыусылары көс һынашасаҡ. Ярыштарҙы үткәреү системаһын баһалама ағзалары, ғариза биреүселәр иҫәбенә ҡарап, уйындар башланыр алдынан билдәләйәсәк. Һәр уйынсыға партия аҙағына тиклем 15-шәр минут ваҡыт бирелә. Өфө мәктәптәре уҡыусыларынан тыш турнирҙа йыл һайын Башҡортостан ҡалалары һәм райондарын уҡыусылары ла әүҙем ҡатнаша.


text:
Сибайҙа Урал аръяғының тәбиғәтенә арналған фотокүргәҙмә асылдыФото: Владимир Рысин
Сибайҙа Урал аръяғының тәбиғәтенә арналған фотокүргәҙмә асылды
Сибайҙа Урал аръяғының тәбиғәтенә арналған фотокүргәҙмә асылдыФото: Владимир Рысин
Сибайҙа Тирә-яҡ мөхитте һаҡлау йылы сиктәрендә Владимир Рысиндың «Матурлыҡты аңлау донъяны ҡотҡарыр» исемле тәүге күргәҙмәһе асылды. Йәштәрҙең ял итеү үҙәгендә урынлашҡан күргәҙмәлә 50 ижади эш тәҡдим ителә.
Барлыҡ эштәр Урал аръяғының матур тәбиғәтенә арналған. «Күк йөҙө», «Тауҙар», «Ҡыш», «Йәшәргә теләк», «Образдар», «Сәскәләр» — экспонаттар тематикаһы төрлө.
— Экология тәү сиратта һәр кемдең үҙенән, уның аңынан башлана. Республикала йәшәгән һәр кеше тыуған еребеҙҙең матурлығын күрә, иң мөһиме, аңлай белергә тейеш. Йыш ҡына был матурлыҡты күрәбеҙ, әммә уны һаҡлап ҡалыу өсөн аныҡ эштәр башҡармайбыҙ, — тип билдәләй экспонент, Сибай ҡалаһының 7-се урта мәктәбе директоры Владимир Рысин.
«Матурлыҡты аңлау донъяны ҡотҡарыр» күргәҙмәһе 22 февралгә тиклем эшләйәсәк, тип хәбәр иттеләр БР Тәбиғәттән файҙаланыу һәм экология министрлығының матбуғат хеҙмәтенән.


text:
Стәрлетамаҡта атмосфера һауаһын тикшереү станцияһы ҡуйылды
Стәрлетамаҡта атмосфера һауаһын тикшереү буйынса яңы станция ҡуйылды. Тиҙҙән ул эшләй башлаясаҡ, тип хәбәр иттеләр ҡала хакимиәтенең мәғлүмәт-аналитика бүлегенән.
— Был Стәрлетамаҡтағы икенсе станция, — тип аңлатты БР Тәбиғәттән файҙаланыу һәм экология министрлығының территориаль идаралығы начальнигы Азат Хәйбуллин. – Ул «Сода» микрорайонында атмосфера һауаһын тикшерәсәк.
Стәрлетамаҡ атмосфера һауаһын контролләү системаһы объекттары урынлаштырыла башлаған республиканың берҙән-бер ҡалаһы булып тора. Тәүге станция ҡаланың төньяҡ-көнбайыш өлөшөндә атмосфера һауаһын контролләү маҡсатында 2009 йылда ҡуйылды. Стәрлетамаҡта йәмғеһе биш бындай станция урынлаштырыу планлаштырыла.


text:
Өфөлә Рөстәм Хәмитовтың Силәбе өлкәһе губернаторы Борис Дубровский менән осрашыуы булды Фото: Башҡортостан Башлығының матбуғат хеҙмәте
Өфөлә Рөстәм Хәмитовтың Силәбе өлкәһе губернаторы Борис Дубровский менән осрашыуы булды
Өфөлә Рөстәм Хәмитовтың Силәбе өлкәһе губернаторы Борис Дубровский менән осрашыуы булды Фото: Башҡортостан Башлығының матбуғат хеҙмәте
ӨФӨ, 2015 йыл, 23 март. /«Башинформ» мәғлүмәт агентлығы, Илья Спиридонов/.
20 мартта Өфөлә Башҡортостан Башлығы Рөстәм Хәмитовтың Силәбе өлкәһе губернаторы Борис Дубровский менән эшлекле осрашыуы үтте. Унда республика Хөкүмәте Премьер-министры урынбаҫарҙары Рөстәм Мәрҙәнов, Дмитрий Шаронов һәм Владимир Нагорный, Силәбе өлкәһе губернаторы урынбаҫарҙары Руслан Ғаттаров, Олег Климов һәм Сергей Шаль ҡатнашты.
Осрашыу барышында Башҡортостан менән Силәбе өлкәһенең бизнес даирәләре араһында эшлекле хеҙмәттәшлекте нығытыу мәсьәләләре тикшерелде. Республикала Силәбе өлкәһе менән берлектә ғәмәлгә ашырырға мөмкин булған проекттар бар, тип билдәләне Рөстәм Хәмитов. Республика етәксеһе пестицид матдәләр етештереү өлкәһен миҫалға килтерҙе. Элегерәк Өфөлә 2,4-Д амин тоҙо етештерелһә, хәҙер ул Ҡытайҙан һатып алына.
– Силәбе өлкәһе лә, Башҡортостан да пестицидтарҙы күп ҡуллана. Бергәләп ошо эште алға ебәрә алыр инек, – тине Рөстәм Хәмитов.
Республика Хөкүмәте вице-премьеры Дмитрий Шаронов нефть химияһы, радиоэлектроника һәм биотехнологиялар өлкәһендә республика Коллектив инеү үҙәктәренең ҡеүәтен бергәләп файҙаланыу перспективалары хаҡында һөйләне. Уларҙың инструменталь программалары һәм тәжрибәһе сит илдә етештерелгән теләһә ниндәй продукттың өлгөһөн эшләргә мөмкинлек бирә.
– Беҙҙең ундай тәжрибәбеҙ юҡ. Әгәр ҙә әлеге проекттарҙы ғәмәлгә ашыра алһаҡ, был ҙур аҙым буласаҡ, – тине Борис Дубровский.


text:
Республика ғалимдары — Рәсәй Фәндәр академияһы эксперттары Фото: «Башинформ» мәғлүмәт агентлығы
Республика ғалимдары — Рәсәй Фәндәр академияһы эксперттары
Республика ғалимдары — Рәсәй Фәндәр академияһы эксперттары Фото: «Башинформ» мәғлүмәт агентлығы
ӨФӨ, 2016 йыл, 30 август. /«Башинформ» мәғлүмәт агентлығы, Әлим Фәйезов/.
Башҡортостандан алты ғалим — Рәсәй фәндәр академияһы эксперттары. Рәсәй Фәндәр академияһы Өфө ғилми үҙәгенең Тарих, тел һәм әҙәбиәт институты хеҙмәткәрҙәре ошо абруйлы исемгә лайыҡ булды. Улар — Рәсәй Фәндәр академияһы Өфө ғилми үҙәгенең Тарих, тел һәм әҙәбиәт институты директоры вазифаһын башҡарыусы, география фәндәре докторы, профессор, Башҡортостандың атҡаҙанған фән эшмәкәре Айбулат Псәнчин, башҡорт тел белгесе, филология фәндәре докторы, профессор, йәмәғәт һәм дәүләт эшмәкәре, Рәсәйҙең атҡаҙанған фән эшмәкәре Фирҙәүес Хисаметдинова, тарих фәндәре докторы, атҡаҙанған фән эшмәкәре Рима Сөләймәнова, институттың төп ғилми хеҙмәткәре, лингвистика һәм мәғлүмәт технологиялары лабораторияһы мөдире, башҡорт теленең машина фондын булдырыусы Зиннур Сиражетдинов, филология фәндәре кандидаты, тел ғилеме бүлегенең өлкән ғилми хеҙмәткәре Шамил Нафиҡов, филология фәндәре кандидаты, тел ғилеме бүлегенең өлкән ғилми хеҙмәткәре Гөлназ Баһауетдинова-Йәғәфәрова.
Рәсәй Фәндәр академияһы эксперттары экспертиза объекттарына, шул иҫәптән ғилми-техник программалар һәм проекттарға, ғилми ойошмалар эшмәкәрлегенең ғилми һөҙөмтәләренә, ғилми һәм ғилми-техник һөҙөмтәләргә, фән, фәнни-техник һәм инновация эшмәкәрлеге, интеллектуаль милекте һаҡлау өлкәһендәге норматив-хоҡуҡи акттарға, ғилми-техник ҡарарҙарға экспертиза үткәреүҙә әүҙем ҡатнашасаҡ.
Эксперттар көҙ көнө үк эшкә тотонасаҡ. 2016 йылдың ноябренән 2017 йылдың февраленә тиклемге осор айырыуса ҡыҙыу булмаҡсы. Рәсәй Фәндәр академияһы төрлө ведомствоға ҡараған дәүләт ойошмалары эшмәкәрлегенең 100 һөҙөмтәһенә экспертиза үткәрергә һәм федераль ҡаҙна аҡсаһы иҫәбенә булдырылған биш мең ғилми һәм ғилми-техник һөҙөмтәләргә йомғаҡ яһарға тейеш. Бынан тыш, Рәсәй фәндәр академияһы эксперттары фәнни, фәнни-техник һәм инновация эшмәкәрлеге, интеллектуаль милекте һаҡлау өлкәһендә норматив-хоҡуҡи акттарҙы анализлауға йәлеп ителә.


text:
Республика гидротехник ҡоролмаларҙы капиталь ремонтлауға 40 миллион һум самаһы субсидия аласаҡ Фото: Андрей Старостин
Республика гидротехник ҡоролмаларҙы капиталь ремонтлауға 40 миллион һум самаһы субсидия аласаҡ
Республика гидротехник ҡоролмаларҙы капиталь ремонтлауға 40 миллион һум самаһы субсидия аласаҡ Фото: Андрей Старостин
ӨФӨ, 2016 йыл, 29 март. /«Башинформ» мәғлүмәт агентлығы, Ксения Калинина/.
Быйыл Башҡортостан гидротехник ҡоролмаларҙы һәм хужаһыҙ ҡоролмаларҙы капиталь ремонтлауға, шулай уҡ һуңғыларын юҡ итеүгә федераль бюджеттан 39 924 мең һум аҡса аласаҡ. Тейешле бойороҡ Рәсәй Хөкүмәте сайтында баҫылған.
Һыу объекттарын файҙаланыу һәм һаҡлау буйынса дәүләт программаларын берлектә финанслау «2012-2020 йылдарҙа Рәсәйҙең һыу хужалығы комплексын үҫтереү» федераль маҡсатлы программаһын ғәмәлгә ашырыу сиктәрендә тормошҡа ашырыла. Ағымдағы йылда субсидияларҙың дөйөм күләме 5081,3 миллион һум тәшкил иткән. Гидротехник ҡоролмаларҙы капиталь ремонтлауға илдең 46 төбәгенә 1418,1 миллион һум күләмендәге аҡса бирелә.
Бынан тыш, ҡайһы бер төбәктәргә капиталь төҙөлөш объекттарын һыуҙың кире тәьҫиренән һаҡлауға һәм уларҙы тергеҙеүгә, шулай уҡ һыу объекттарын экологик реабилитациялауға субсидиялар бүленә. Ҡабул ителгән ҡарарҙар һыу ҡоролмаларына ҡағылышлы ремонт һәм иҫкәртеү эштәрен тейешле финанслау менән тәьмин итергә мөмкинлек бирәсәк.


text:
Шишмә гимназияһы уҡыусылары көрәш сәнғәте буйынса 29 тапҡыр донъя чемпионы менән осрашты
ӨФӨ, 2015 йыл, 10 апрель. /«Башинформ» мәғлүмәт агентлығы, Әлим Фәйезов/.
Шишмә гимназияһында көрәш сәнғәте буйынса 29 тапҡыр донъя чемпионы Вил Ғабдуллин менән осрашыу ойошторолдо. Сарала «Берҙәм Рәсәй» партияһының урындағы бүлексәһе секретары Таһир Байбурин һәм Шишмә районы хакимиәтенең физик культура һәм спорт буйынса комитеты рәйесе Радмир Мусин ҡатнашты.
Осрашыу Бөйөк Ватан һуғышында Еңеүҙең 70 йыллығына бағышланды.
Вил Ғабдуллин үҙенең спортсы булып китеүе, ярыштарҙа ҡатнашыуы хаҡында һөйләне. 1993 йылда ул беренсе тапҡыр сит илдә — Нью-Йорк ҡалаһындағы турнирҙа үҙ көсөн һынап ҡарай. Шул ваҡыттан алып күп илдәрҙә сәйәхәт итә. Әммә минең өсөн Рәсәйҙән дә яҡшырағы юҡ, тип билдәләне ул. Маҡтаулы ҡунаҡ өлкән класс уҡыусыларын Ватанды яратырға, тарихты онотмаҫҡа саҡырҙы.
Вил Ғабдуллиндың ҡаҙаныштары «Рәсәйҙең рекордтар китабы»на индерелгән («Көрәш сәнғәте буйынса күп тапҡыр донъя чемпионы»), ул Башҡортостандың «Көрәш сәнғәте федерацияһы» төбәк йәмәғәт берекмәһе президенты.
— Барыһы ла үҙегеҙҙән тора, һеҙ барыһына ла өлгәшә алаһығыҙ. Яҡшы уҡыу ғына етмәй, мәктәптең йәмәғәт тормошонда әүҙем ҡатнашырға кәрәк, — тигән теләктәрен еткерҙе Вил Ғабдуллин.
Уңыштарымдың сере — камиллыҡҡа ынтылыуҙа, тип иҫәпләй чемпион һәм киләсәктә тағы ла күп еңеүҙәр яулаясағына ышана. Ул шулай уҡ Рәсәй Президенты ҡарамағындағы Рәсәй дәүләт хеҙмәте академияһын гел яҡшы билдәләренә генә тамамлаған.
Уҡыусылар ҡунаҡҡа үҙҙәрен ҡыҙыҡһындырған һорауҙар бирҙе һәм уның менән иҫтәлеккә фотоға төштө. Чемпион уларға бүләккә календарь һәм футбол туптары тапшырҙы.
Чемпион менән киләһе осрашыу Өфөнөң 74-се урта дөйөм белем биреү мәктәбендә ойошторола.


text:
Айырым янғынға ҡаршы режим индерелде
7 майҙан 30-ына тиклем Башҡортостанда айырым янғынға ҡаршы режим индерелде. Рәсәй Ғәҙәттән тыш хәлдәр министрлығының БР буйынса дәүләт идаралығынан хәбәр итеүҙәренсә, айырым янғынға ҡаршы режим ғәмәлдә булған осорҙа сүп-сар яндырған һәм усаҡ яҡҡан өсөн ярайһы уҡ күләмдә штрафтар ҡаралған.
Административ хоҡуҡ тәртибен боҙоуҙар тураһында кодекстың 20.4 статьяһына ярашлы, стандарттар, нормалар һәм ҡағиҙәләр тарафынан билдәләнгән янғын хәүефһеҙлеге талаптарын боҙған өсөн, был Кодекстың 8.32, 11.16 статьялары менән ҡаралған осраҡтарҙан тыш, граждандарға иҫкәртеү яһала йәки 500 һумдан 1000 һумға тиклем күләмдә административ штраф һалына; вазифалы кешеләргә — 1000 һумдан 2000 һумға тиклем штраф; юридик шәхес лицензияһы алмайынса эшҡыуарлыҡ эшмәкәрлеге алып барыусыларға 1000 һумдан 2000 һумға тиклем штраф һалына йәки 90 тәүлеккә тиклем ваҡытҡа эшмәкәрлеге административ рәүештә туҡтатыла; юридик шәхестәргә — 10000 һумдан 20000 һумға тиклем штраф йәки эшмәкәрлеге 90 тәүлеккә тиклем административ рәүештә туҡтатыла.
Айырым янғынға ҡаршы режим шарттарында яһалған ошондай уҡ ғәмәлдәре өсөн граждандарға — 1000 һумдан 1500 һумға тиклем; вазифалы кешеләргә — 2000 һумдан 3000 һумға тиклем; юридик шәхестәргә 20000 меңдән 30000 һумға тиклем штраф һалына.


text:
Республикала 450 мең тонна татлы тамыр ҡаҙып алынған
Башҡортостан сөгөлдөрсөләре 447 мең 612 тонна шәкәр сөгөлдөрө ҡаҙып алған. Республикала татлы тамыраҙыҡ йыйыу дауам итә. БР Ауыл хужалығы министрлығының оператив мәғлүмәттәренә ярашлы, бөгөнгө көндә был техник культура сәселгән майҙандарҙың 30 процентында урып йыйыу эштәре үткән.
Хәтерегеҙгә төшөрәйек, Башҡортостандың 26 районы иҡтисади яҡтан табышлы культураны үҫтереү менән шөғөлләнә. Республика буйынса уртаса уңыш быйыл — гектарынан 247 центнер. Бөгөнгө көндә иң күп сөгөлдөр Бишбүләк районында ҡаҙып алынған – бында майҙандарҙың 76 проценты эшкәртелгән. Ә уңдырышлыҡ буйынса Ҡырмыҫҡалы аграрийҙары беренсе урында килә: һәр гектарынан бында 290 центнер татлы тамыр алына. Шишмәләр уларҙан бер аҙға ҡалыша – 282 центнер. Благовар районы эшсәндәре лә алдынғы өсәү исемлегендә – гектарынан 278 центнер. Был шәкәр сөгөлдөрөн элек-электән үҫтергән райондар.
Сөгөлдөр ҡабул итеү пункттарына йәмғеһе 238 мең 94 тонна татлы тамыраҙыҡ оҙатылған, тип хәбәр иттеләр БР Ауыл хужалығы министрлығының матбуғат хеҙмәтенән.


text:
Фото:
Арыу-талыу белмәҫ Ирек Зарипов сираттағы паралимпия “алтын”ын яуланы
Фото:
Ванкувер ҡалаћында үткән X Паралимпия уйындарында башҡорт спортсыћы Ирек Зарипов дүртенсе “алтын” миҙал яуланы. Уистлерҙа 10 километрға дистанцияла саңғы уҙыштары буйынса паралимпия ярыштарында “ултырыусы” спортсылар категорияһында ул иң яҡын эҙәрлекләүселәренән бер минуттан ашыуға алдараҡ килде.
“Көмөш” призер итальян Энцо Масиелло Зариповтан бер минут туғыҙ секундҡа ҡалышты. Белорус Дмитрий Лобан, дүрт тапҡыр чемпиондан бер минут 13 секундҡа ҡалышып, «бронза» призер булды.
Был Уйындарҙа Рәсәй йыйылма командаһының туғыҙ юғары наградаһынан башҡортостандар иҫәбендә – алтауһы.


text:
Өфөнөң боҙ ҡаласыҡтарында Яңы йыл йәрминкәләре башлана
ӨФӨ, 2014 йыл, 23 декабрь. /«Башинформ» мәғлүмәт агентлығы, Артур Басиров/.
25 декабрҙә Өфөлә Яңы йыл йәрминкәләре башлана. Бөтә райондарҙа ла шыршы ҡаласыҡтары биләмәһендә сауҙа киоскылары эшләйәсәк. Ай дауамында унда республика етештереүселәренең, шул иҫәптән «Мәктәп туҡланыу үҙәге» муниципаль унитар предприятиеһы һәм «Ағиҙел» башҡорт художество кәсептәре дәүләт унитар предприятиеһы продукцияһы һатыласаҡ. Был турала Башҡортостандың Ауыл хужалығы министрлығының матбуғат хеҙмәтенән хәбәр иттеләр.
Бынан тыш, 4-5 һәм 9-10 ғинуарҙа баш ҡаланың бер нисә майҙанында ауыл хужалығы йәрминкәләре эшләйәсәк. Һатыу итеү «Моторҙар төҙөүсе», Йәштәр һарайы алдындағы майҙандарҙа, С.Перовская һәм А.Мөбәрәков, СССР-ҙың 50 йыллығы һәм Р.Зорге урамдары киҫелешендә (Спорт һарайы эргәһендә), «Тулҡын» скверы ҡаршыһында ойоштороласаҡ.
Йәрминкәләрҙә Яңы йыл һәм Раштыуа байрамдарына арналған мәҙәни саралар уҙғарыу ҡаралған.


text:
Төймә урлаған да, дөйә урлаған да бур
Һағыҙ урлаған өсөн дә хөкөм бар икән баҡтиһәң.
Белорет ҡалаһында иһә бер кеше урамда ҙур ғына сумма аҡса табып ала. Ҡумталағы аҡсаны иҫәпләһә - бер мең һумлыҡ 50 ҡағыҙ аҡса була. Ул йәһәт кенә банкка барып уны үҙ иҫәбенән һалып ҡуйырға уйлай, тик барыһы ла табыш табыусы уйлағанса килеп сыҡмай.
Баҡтиһәң 50 мең һум аҡса булған пакетты милициянан ҡасҡанда сиғандар ташлап киткән була. Улар Ырымбурҙан килтереп ялған аҡса алмаштырыу менән кәсеп иткән. Кибет кассиры хәлде аңлап милицияғва хәбәр иткәс пакеттарын урамға ташлап ҡасалар. Белорет кешеһе ошо аҡсаны табып банктағы иҫәбенә һалмаҡсы була.


text:
Шаран районында эшҡыуар туған мәктәбенә Яңы йыл бүләге яһаны
Дмитрий Тимерғәлин Шаран районының Иҫке Кичкинәш ауылында тыуып үҫкән. Унда ни бары йөҙгә яҡын кеше йәшәй. 1997 йылда Иҫке Тумбағош мәктәбен тамамлай. Эш эҙләп Мәскәүгә сығып китә. Маҡсатҡа ынтылышлы йәш егет баш ҡалала үҙенең бизнесын ойоштороп ебәрә. Әлеге ваҡытта Мәскәүҙә Дмитрий Миңлегәрәй улының төрлө ҡаптар етештереү буйынса фирмаһы уңышлы эшләп килә. Унда нигеҙҙә Шаран районы кешеләре, шул иҫәптән ике ҡустыһы эшләй.
Яҡташыбыҙҙың ҙур ҡалала уңыштарға өлгәшеп, тыуған ауылын да онотмауы ҡыуаныслы. Атай-әсәйен, ауылдаштарын күрергә ул йыш ҡайта. Яңы йыл байрамдары алдынан эшҡыуар туған мәктәбенә өс ноутбук, принтер, уҡытыу таҡталары, демонстрациялау экраны, проектор, музыкаль үҙәк, спорт инвентары бүләк итте.
— Беҙҙең мәктәпте тамамлаған Дмитрийға оло рәхмәтлебеҙ, ул бүләк иткән барлыҡ әйберҙәр ҙә мәктәпкә бик кәрәк. Уҡыусылар бүләктәрҙе ҙур ҡыуаныс менән ҡабул итте. Яҡташыбыҙға эшендә артабанғы уңыштар теләйбеҙ, — тине мәктәп директоры Владимир Шамшеев.


text:
Өфөнө Рәсәй мосолмандарының дини үҙәге тип таныйҙар
Рәсәй мосолмандары Үҙәк диниә назаратының тарихи резиденцияһында шаршамбы көнө «Өфө – Рәсәй мосолмандарының дини үҙәге» түңәрәк өҫтәле үткәрергә планлаштырыла. Был сараның инициаторҙары булып Рәсәй мосолмандары Үҙәк диниә назараты, Рәсәй мосолмандары Үҙәк диниә назаратының Рәсәй ислам университеты һәм «Родина» журналы (Мәскәү) редакцияһы тора.
Рәсәй мосолмандары Үҙәк диниә назаратының матбуғат хеҙмәтенән хәбәр итеүҙәренсә, түңәрәк өҫтәл эшендә РФ Президенты Хакимиәтенең Эске сәйәсәт буйынса идаралығы советнигы Алексей Гришин, БР Хөкүмәте ҡарамағындағы Дин эштәре буйынса совет рәйесе Вячеслав Пятков, Рәсәй мосолмандары Үҙәк диниә назараты рәйесе, Юғары мөфти Тәлғәт Тажетдин, Башҡортостандың һәм илдең башҡа төбәктәренең мосолман руханиҙары вәкилдәре, ғалимдар һәм педагогтар ҡатнашасаҡ.
Түңәрәк өҫтәлдә ҡатнашыусылар Рәсәй мосолмандары Үҙәк диниә назаратының элекке һәм хәҙерге эшмәкәрлеге, мосолман мәғарифын үҫтереү проблемалары, Рәсәй исламы тарихы һәм илебеҙҙә тотороҡлолоҡто һәм граждандар татыулығын һаҡлауҙа уның роле менән бәйле мәсьәләләрҙе тикшерәсәк.


text:
Һаҙанаҡ
Һаҙанаҡ (урыҫ. Багу́льник боло́тный, лат. Lédum palústre) — арса сәскәлеләр ғаиләһенән йыл буйы йәшел төҫлө, иҫкиткес һаҫыү еҫле, бик ағыулы ҡыуаҡ. Бейеклеге 1 метрға етә. Май-июнь айҙарында аҡ сәскә ата, августа орлоғо өлгөрә.
Таралыуы[үҙгәртергә | вики-тексты үҙгәртергә]
Һаҙанаҡ һаҙлыҡтарҙа һәм һаҙлыҡ тупраҡлы ылыҫлы урмандарҙа үҫә. Башҡортостанда киң таралған үҫемлек.
Әҙәбиәт[үҙгәртергә | вики-тексты үҙгәртергә]
- Ғүмәров В. З. Тыуған яҡтың шифалы үҫәмлектәре. —Өфө: Башҡортостан китап нәшриәте, 1996. −160 б. ISBN 5-295-01499-1
Һылтанмалар[үҙгәртергә | вики-тексты үҙгәртергә]
- Rhododendron tomentosum GRIN сайтында мәғлүмәт


text:
Рөстәм Хәмитов: «Предприятиелар етәкселәре хеҙмәт коллективтарындағы сәләмәт әхлаҡи-психологик климат өсөн яуаплы»
Башҡортостан Президенты Рөстәм Хәмитов республика предприятиелары етәкселәрен хеҙмәт коллективтарындағы әхләҡи хәлде күҙәтергә һәм производствола шәхес-ара низағтарға юл ҡуймаҫҡа саҡырҙы. Рөстәм Хәмитовтың ошондай белдереү менән сығыш яһауы Башҡортостан Президенты блогына атаһының эштәге коллегаһы менән бәхәсе хаҡында ялыу яҙған Аделина Исхаҡоваға ҡарата суд тикшереүе алып барылыуға бәйле.
“Суд алдында кемдең хаҡлы, кемдең ғәйепле булыуын тикшереү бурысы тора һәм уға баҫым яһалырға тейеш түгел. Шулай ҙа мин был эште иғтибар менән күҙәтәм һәм етештереү подразделениеһы начальнигы хеҙмәткәрҙәр араһында низағҡа юл ҡуймау буйынса ваҡытында сара күргән булһа, бындай хәл килеп сыҡмаҫ ине тигән фекерҙәмен. Хеҙмәт коллективтарында сәләмәт әхләҡи-психологик климат тәьмин итеү бурысы етәкселәргә йөкмәтелә”, – тине Рөстәм Хәмитов.
“Минең блогым ихлас һәм конструктив аралашыу өсөн тәғәйенләнә. Республика халҡының хоҡуҡтары һәм законлы мәнфәғәттәре боҙолоу тураһындағы белдереүҙәренең барыһын да шәхси контролгә алам”, – тип билдәләне Рөстәм Хәмитов.
Рөстәм Хәмитовтың блогына килгән мөрәжәғәттәрҙең күпселеге дөрөҫ мәғлүмәттәрҙе үҙ эсенә ала. Шулай ҙа тикшереү барышында раҫланмаған мәғлүмәттәр урынлаштырыу осраҡтары ла булды, тип хәбәр итә БР Президентының матбуғат хеҙмәте.


text:
Рәсәй банкы әйләнешкә 11 яңы иҫтәлекле тәңкәләр сығарҙыФото: Рәсәй банкының матбуғат хеҙмәте
Рәсәй банкы әйләнешкә 11 яңы иҫтәлекле тәңкәләр сығарҙы
Рәсәй банкы әйләнешкә 11 яңы иҫтәлекле тәңкәләр сығарҙыФото: Рәсәй банкының матбуғат хеҙмәте
ӨФӨ, 2015 йыл, 21 декабрь. /«Башинформ» мәғлүмәт агентлығы, Ксения Калинина/.
2015 йылдың 18 декабрендә Рәсәй банкы ҡиммәтле һәм ҡиммәтле булмаған металдарҙан яһалған 11 яңы тәңкәләрҙе әйләнешкә сығарҙы. Бер һумлыҡ иҫтәлекле көмөш тәңкәнең тиражы биш мең дана тәшкил иткән. Уға Рәсәй Ғәҙәттән тыш хәлдәр министрлығының ҙур эмблемаһы төшөрөлгән. Быйыл декабрҙә министрлыҡ ойошторолоуға 25 йыл тула.
Рәсәй банкының матбуғат хеҙмәте хәбәр итеүенсә, өс һумлыҡ көмөш тәңкә (тиражы — мең дана) «Артек» халыҡ-ара балалар үҙәгенә арналған. Уның һул яғында Айыу тауы һәм «Артек» панорамаһы, балалар үҙәгенең төҫлө логотибы һүрәтләнгән.
Ҡиммәтле булмаған металдан яһалған биш һумлыҡ тәңкәләр Бөйөк Ватан һуғышы йылдарында Ҡырым ярымутрауында алышҡан совет яугирҙәренең ҡаһарманлығына бағышланған. Тиражы — һәр төрө ике миллион дана. Һул яҡтарында ярымутрауҙың һуғыш ваҡиғаларына арналған һәйкәлдәре һәм мемориалдары, шулай уҡ «1944 йылдың 7 майында Сапун тауын штурмлау» тигән диорама төшөрөлгән.
«Хәрби дан ҡалалары» серияһында 10 һумлыҡ дүрт тәңкә сыға. Тиражы — һәр төрө 10 миллион дана. Тәңкәләрҙә Таганрог, Петропавловск-Камчатский, Малоярославец, Можайск кеүек ҡалаларҙың гербтары һүрәтләнгән. Был серияла 37 тәңкә әйләнештә йөрөй. Һуңғыһы быйыл 24 ноябрҙә сығарылды.


text:
Фото:
Өфө ветерандары Рәсәй Президентынан наградалар алды
Фото:
30 августа Хөкүмәт Йортонда вице-премьер Фидус Ямалетдинов өс Бөйөк Ватан һуғышы ветеранына «Еңеү» Рәсәй ойоштороу комитетының иҫтәлекле миҙалдарын тапшырҙы.
Улар менән Республика ветерандар советы рәйесе Марат Сабит улы Муллағәлләмов, «Трудовая доблесть России» бөтә Рәсәй йәмәғәт ойошмаһының Төбәк бүлексәһе рәйесе урынбаҫары, Социалистик Хеҙмәт Геройы Ғилман Ғирфан улы Яҡупов, Республика ветерандар советы президиумы ағзаһы, йәштәр менән эшләү буйынса комиссия рәйесе Сабир Шәйәхмәт улы Йыһаншин наградланды.
— Беҙҙең ветерандар ойошмаһы юғары баһа алды: Бөйөк Еңеүҙе билдәләр алдынан уның етәкселәре ҙур байрам хәстәрҙәрен үҙ өҫтөнә алды, һәм авторитеттары арҡаһында улар йәмғиәттең бар ҡатламдарын да берләштереүгә өлгәште, — тине Фидус Ямалетдинов. — Рәсәй Президенты Ҡарары менән улар «Еңеү» миҙалына лайыҡ булды.
— Хеҙмәтебеҙҙе юғары баһалағаны өсөн Хөкүмәткә ҙур рәхмәт, — тип һүҙ алды Марат Муллағәләмов. — Беҙ уға артабан да мөмкин тиклем ярҙам итербеҙ, тип уйлайым.


text:
Краснокама районында «Шәжәрә байрамы» үтәсәк
17 сентябрҙә Краснокама районында «Шәжәрә байрамы» үтәсәк. Байрам көнөндә бер нисә нәҫелгә презентация үткәреләсәк. Был Харисов – Мәлиховтар, Закировтар, Шәмсеғәлиевтар, Ғәлиевтар, Ғәзизовтар, Солтановтар, Сюткиндар һәм Тимеровтар ғаиләләре. Байрамға шулай уҡ Башҡортостандың Тәтешле, Яңауыл, Илеш, Ишембай райондарынан һәм Татарстандың Аҡтаныш районынан гәрәй ырыуы вәкилдәре лә саҡырылды, тип хәбәр иттеләр «Башинформ» агентлығына Республика халыҡ ижады үҙәгенән.
Йола буйынса һәр ғаилә үҙенең тирмәһен ҡуясаҡ. Тирмә алдында шәжәрәләр урынлаштырыласаҡ. Шулай уҡ һәр ғаилә берәр йола һәм концерт номеры күрһәтәсәк. Спорт майҙандарында был ваҡытта балалар һәм йәштәр өсөн төрлө ярыштар ойоштороласаҡ.
Бынан тыш, «Шәжәрә байрамы» сиктәрендә «Гәрәй ырыуы башҡорттары: тарихы һәм бөгөнгөһө» фәнни-ғәмәли конференция ла планлаштырыла. Уның эшендә Башҡортостан Республикаһы Фәндәр академияһының Гуманитар тикшеренеүҙәр институты ғалимдары, Бөтә донъя башҡорттары ҡоролтайы Башҡарма комитеты ағзалары, Үзбәкстан, Ҡаҙағстан һәм Төньяҡ Кавказ ғилми үҙәктәренән ғалим-тикшеренеүселәр ҡатнашасаҡ.


text:
Өфөлә «Нәүрүз-2011» 16 апрелдә билдәләнәсәк
Башҡортостан Республикаһы Халыҡтар дуҫлығы йортонда «Нәүрүз-2011» байрамын ойоштороусыларҙың ултырышы үтте. Унда республиканың тиҫтәнән ашыу милли-мәҙәни берекмәләре етәкселәре ҡатнашты, тип хәбәр итте «Башинформ» агентлығына БР Халыҡтар дуҫлығы йорто директоры урынбаҫары Илшат Сабитов.
Осрашыуҙа ҡатнашыусылар байрам үткәреү датаһын һәм урынын билдәләне — ул 16 апрелдә Өфөнөң И.Яҡутов исемендәге паркында үткәреләсәк. Һәр милли-мәҙәни үҙәк байрамда традицион йорт кәрәк-яраҡтары, милли аш-һыуы менән үҙенең ихатаһын ҡуясаҡ. Йола буйынса Нәүрүз халыҡ уйындары, спорт ярыштары менән оҙатылып барасаҡ. Концерт программаһын милли берекмәләр вәкилдәре һәм М.Аҡмулла исемендәге Башҡорт дәүләт педагогия университеты студенттары әҙерләй. Байрамда Үзбәкстандан вокаль ансамблдең ҡатнашыуы ла көтөлә.
— Быйылғы йыл Башҡортостанда Милләт-ара татыулыҡты нығытыу йылы тип иғлан ителгән, — тип билдәләне Илшат Сабитов. – Республика етәкселеге тарафынан байрамға иғтибар ҙур буласаҡ. Нәүрүзгә Башҡортостан Президенты Рөстәм Хәмитов һәм башҡа юғары вазифалы ҡунаҡтар килер, тип өмөтләнәбеҙ.
Нәүрүз яҙ байрамы өс мең самаһы йыл элек Иранда барлыҡҡа килгән һәм сәсеү миҙгеле башланыуға ҡарата үткәрелә. Ул яҙғы көн менән төн тигеҙләшкән ваҡытта байрам ителә. Йола буйынса байрам алдынан йорттар биҙәлә, бурыстар таратыла һәм һый-ниғмәт әҙерләнә.


text:
Төбәктә йыл эсендә ете меңгә яҡын тәбиғәтте һаҡлау ҡануниәтен боҙоу осрағы теркәлгән
«Производство һәм ҡулланыу ҡалдыҡтары тураһында»ғы Башҡортостан Республикаһы законын үтәү тураһында мәғлүмәт БР Дәүләт Йыйылышы – Ҡоролтайҙың Сәнәғәт, транспорт, төҙөлөш, элемтә һәм эшҡыуарлыҡ буйынса комитеты ултырышында тикшерелгән һорауҙарҙың береһе булды. Был мәсьәлә буйынса доклад менән БР тәбиғәттән файҙаланыу һәм экология министры урынбаҫары Ольга Лаздина сығыш яһаны. Уның һүҙҙәренсә, экология торошона, шул иҫәптән производство һәм ҡулланыу ҡалдыҡтары әйләнеше өлкәһенә контроллек итеү министрлыҡтың төп бурыстарының береһе булып тора.
— БР Тәбиғәттән файҙаланыу һәм экология министрлығы үткән йылда 6985 тәбиғәтте һаҡлау ҡануниәтен боҙоу осрағын асыҡланы, уларҙың 70 проценттан ашыуы ҡалдыҡтар менән идара итеү өлкәһенә тура килә, — тип һөйләне министр. – Шулай уҡ 931 санкцияланмаған ҡалдыҡтар сүплеге теркәлгән. Ағымдағы йылдың 1 ғинуарына ҡарата 692 санкцияланмаған сүплек бөтөрөлгән. Тирә-яҡ мөхиткә зыян килтереүҙе ҡаплау буйынса судҡа дәғүә ебәреү өсөн раҫланған факттар буйынса 35 материал әҙерләнгән. Зыяндың дөйөм күләме яҡынса 16 миллион һум тәшкил итә.
Йыл һайын республиканың Тәбиғәттән файҙаланыу һәм экология министрлығы ҡыштан һуң территорияны таҙартыу буйынса экологик өмәләр һәм айлыҡтар үткәрә. Былтыр яҙ 249 мең тоннанан ашыу ҡаты көнкүреш ҡалдыҡтары йыйылған һәм полигондарға, сүплектәргә сығарып түгелгән. 2012 йылдың йәйендә 885 санкцияланмаған ҡаты көнкүреш ҡалдыҡтары сүплеге асыҡланған.
2004 йылдан алып төбәктә 2004 — 2010 йылдарға һәм 2015 йылға тиклемге осорға иҫәпләнгән «Башҡортостан Республикаһының экологияһы һәм тәбиғәт ресурстары» республика маҡсатлы программаһы тормошҡа ашырыла. Ул «Ҡалдыҡтар» ярҙамсы программаһын да үҙ эсенә ала. Уны ғәмәлләштереү сиктәрендә республика бюджеты средстволары иҫәбенә ҡаты көнкүреш ҡалдыҡтары өсөн 37 полигон төҙөлгән.
Парламентарийҙар фекеренсә, штрафтар менән генә проблеманы хәл итеп булмай. Сәнәғәт, транспорт, төҙөлөш, элемтә һәм эшҡыуарлыҡ буйынса комитет рәйесе Наил Ҡотлогилдин ҡалдыҡтарҙы бөтөрөү системаһын ойоштороуға айырыуса иғтибар бүлергә, шулай уҡ был эшмәкәрлек төрөнә инвесторҙар йәлеп итеү буйынса эште әүҙемләштерергә ҡушты.


text:
2013 йылдың ғинуар-ноябрендә Өфөлә 15,7 мең самаһы бала тыуҙы
Өфөлә демографик үҫеш һаҡланыуы күҙәтелә, тип һыҙыҡ өҫтөнә алды матбуғат конференцияһында баш ҡала хакимиәтенең иҡтисад идаралығы начальнигы Ольга Краснова.
— 2013 йылдың ғинуар-ноябрендә Өфөлә 15694 бала тыуҙы, 2012 йыл осорона ҡарағанда 745-кә күберәк, — тип хәбәр итте журналистарға Ольга Краснова.
Халыҡтың тәбиғи артымы 2013 йылдың 11 айында 4287 кеше тәшкил итте. Сағыштырыу өсөн: 2012 йылдың ғинуар-ноябрендә был күрһәткес 3538 кеше тәшкил итте.


text:
Республикала ярмалар һәм медикаменттар ҡиммәтләнә, помидорҙар һәм араҡы арзаная Фото: Олег Яровиков
Республикала ярмалар һәм медикаменттар ҡиммәтләнә, помидорҙар һәм араҡы арзаная
Республикала ярмалар һәм медикаменттар ҡиммәтләнә, помидорҙар һәм араҡы арзаная Фото: Олег Яровиков
ӨФӨ, 2015 йыл, 10 март. /«Башинформ» мәғлүмәт агентлығы, Эльвира Латипова/.
Аҙыҡ-түлеккә хаҡтарҙың артыуы ағымдағы йылда инфляцияны алға этәреүсе төп көс булып ҡала. Росстат мәғлүмәттәре буйынса, йыл башынан Башҡортостанда аҙыҡ-түлек 7,8 процентҡа, 2014 йылдың ғинуар-февралендә 2,6 процентҡа ҡиммәтләнгән. Шуның менән бергә республикала аҙыҡ-түлеккә хаҡтарҙың үҫеше Рәсәй (9,1 процент) һәм Волга буйы федераль округының күп кенә субъекттарына ҡарағанда кәмерәк.
Февралдә Башҡортостанда тары, дөгө, борсаҡ һәм манный ярмаһы 6,1 — 12,1 процентҡа ҡиммәтләнгән. Сыр һәм май — 2,6 — 4,9 процентҡа, бойҙай ононан бешерелгән икмәк һәм икмәк-ҡалас изделиелары һәм бойҙай оно — 2,5 — 3,6, сәй 9,9 процентҡа артҡан.
Балыҡ продукцияһының айырым төрҙәре 1,5 — 14,6 процентҡа, шул иҫәптән туңдырылған балыҡ 10,6 процентҡа ҡыйбатланған. Һөт ризыҡтары 1,9 — 9,3 процентҡа (һөт — 3,6 процентҡа), ит — 0,7 — 7 процентҡа (һыйыр ите — 3,8 процентҡа, колбаса — уртаса 2,4 процентҡа) ҡиммәтерәк.
Шул уҡ ваҡытта ҡыяр-помидорҙар — 14,1 — 22 процентҡа, сусҡа, ҡош ите һәм тоҙ — 0,8 — 1,2, араҡы 2,1 процентҡа арзанайған.
Февралдә медикаменттарҙың хаҡы һиҙелерлек артты. Статистиктар күҙәтеү алып барған 45 медицина препараттарының 16-һы 5,1 — 10,7 процентҡа, 26-һы 5 тапҡырға ҡыйбатланған.
Шулай уҡ электр приборҙарының айырым төрҙәренә, йыһазға, косметика тауарҙарына, кейем-һалымға, аяҡ кейеменә, трикотаж һәм ойоҡ-ойоҡбаш изделиеларына ла хаҡтарҙың күтәрелеүе билдәләнгән.
Дөйөм алғанда, Башҡортостанда ағымдағы йылдың ғинуар-февралендә инфляция 5,7 процент кимәлендә.


text:
Рөстәм Хәмитов Көньяҡ Корея Илселеге делегацияһы менән осраштыФото: Олег Яровиков
Рөстәм Хәмитов Көньяҡ Корея Илселеге делегацияһы менән осрашты
Рөстәм Хәмитов Көньяҡ Корея Илселеге делегацияһы менән осраштыФото: Олег Яровиков
Башҡортостан Республикаһы Президенты Хакимиәтендә Рөстәм Хәмитов Корея Республикаһының Рәсәй Федерацияһында Ғәҙәттән тыш һәм Тулы хоҡуҡлы Илсеһе Ви Сон Лак әфәнде етәкселегендәге Көньяҡ Корея Илселеге делегацияһы менән осрашыу үткәрҙе.
Рөстәм Хәмитов, Корея Республикаһы – Башҡортостандың өҫтөнлөклө уҙаҡташтарының береһе, тип билдәләне. Ул шулай уҡ ҡунаҡтарға республикабыҙ, уның иҡтисади хәле тураһында һөйләне. Һөйләшеүҙәр барышында Башҡортостан һәм Корея бизнесмендарының үҙ-ара эш итеү темаһы ҡуҙғатылды.
— Тауар әйләнеше бик ҙур түгел – 25 миллион доллар самаһы. Дөйөм алғанда ул Башҡортостан Республикаһынан Корея Республикаһына нефть продукттарын поставкалау иҫәбенә барлыҡҡа килә. Кореянан һәм Башҡортостандан инвестициялар юҡ тиерлек. Корея компанияларынан инвестициялар былтыр биш миллион доллар самаһы тәшкил итте. Беҙҙә Корея капиталы ҡатнашлығында ойошторолған бөтәһе 11 предприятие эшләй. Элгәре йыл Сеулда булдыҡ, электрон белем биреү менән бәйле мәсьәләләрҙе өйрәндек. «Самсунг электроникс» компанияһында булдыҡ, әммә был йүнәлеш буйынса ярайһы уҡ алға китеш юҡ әле. Һис шикһеҙ, был өлөштә Корея белгестәрен йәлеп итеү менән артабан да эшләргә тырышасаҡбыҙ, — тине Рөстәм Хәмитов.
Ул шулай уҡ ике республика бизнесы бәйләнештәрендә хәлде үҙгәртеү кәрәклеген билдәләне.
— Беҙ Корея инвесторҙары өсөн ташламалы эш шарттарын бирергә әҙер. Беҙҙең ҡануниәт хәҙер бындай ташламалар бирә. Корея бизнесмендары делегацияһы беҙгә килһен өсөн күп йүнәлештәр буйынса эшләргә теләйбеҙ. Беҙ аралаша һәм улар менән хеҙмәттәшлек мәсьәләләрен тикшерә алыр инек. Яҡын ваҡыт эсендә бындай үҙ-ара эш итеү өсөн нигеҙ әҙерләргә кәрәк. Илсе әфәнде, Һеҙҙең республикабыҙға килеүегеҙ был эштә ҙур роль уйнаясағына ышанам. Бәйләнештәр хәрәкәтсән үҫешһен өсөн даими ярҙам итергә һәм хәлде контролдә тоторға вәғәҙә бирәм, — тип билдәләне республика етәксеһе.
Ви Сон Лак әфәнде Рөстәм Хәмитовҡа йылы һүҙҙәре һәм ҡунаҡсыллығы өсөн рәхмәт әйтте.
— Сәфәргә әҙерләнгәндә Башҡортостан Республикаһының бай иҡтисади системаға эйә булыуына, нефть химияһы һәм авиация сәнәғәте үҙәге булып тороуына иғтибар иттек. Билдәләп үтергә кәрәк, Корея Республикаһына һеҙҙең иғтибарығыҙ бар, — тине Илсе.
Ул шулай уҡ билдәләп, Башҡортостан – Корея өсөн мөһим уҙаҡташ, сөнки ул Рәсәйҙә Көньяҡ Урал өлөшөнең сәнәғәт үҙәге булып тора, тине.
— Бөгөнгө осрашыу беҙҙең өмөттәрҙе аҡланы. Хәҙер Өфөлә яҡтар вәкилдәре уҙғарған бизнес-консультацияларҙың уңышына ҙур өмөт бағлайбыҙ. Беҙҙең бизнесмендар араһындағы эштә уңышлы һөҙөмтәләр бар. Корея Республикаһы һәм Башҡортостан араһында үҙ-ара эш итеүҙә лә оҙаҡламай ысын һөҙөмтәләр булып тип ышанам. Бөгөн беҙҙең мәҙәни сара планлаштырылған. Беҙҙең хеҙмәттәшлектең иҡтисади сектор менән генә сикләнеп ҡалмауына, ә мәҙәниәт, мәғариф буйынса ла үҫешеүенә ышанам, — тине Ви Сон Лак әфәнде.


text:
Республиканың һалым хеҙмәттәре асыҡ ишектәр көнөнә саҡыра
ӨФӨ, 2015 йыл, 18 сентябрь. /«Башинформ» мәғлүмәт агентлығы, Ксения Калинина/.
18 һәм 19 сентябрҙә Башҡортостандың һалым хеҙмәттәре асыҡ ишектәр көнөнә саҡыра. Барлыҡ һалым инспекцияларында эш ваҡыты оҙайтыла: 18 сентябрҙә — иртәнге сәғәт 8-ҙән киске 8-гә, 19-да иртәнге 10-дан көндөҙгә 3-кә тиклем. Ошо хаҡта «Башинформ» агентлығына Федераль һалым хеҙмәтенең Башҡортостан буйынса идаралығының баш дәүләт һалым инспекторы Юлиә Дәүләтбаева хәбәр итте.
Һалым органдары хеҙмәткәрҙәре мөрәжәғәт итеүселәргә милеккә һалым һалыуҙың үҙенсәлектәре, муниципаль берәмектә ниндәй ставкалар һәм ташламалар ҡулланылыуы хаҡында мәғлүмәт бирәсәк, Рәсәй Федераль һалым хеҙмәтенең онлайн-сервистары эше тураһында һөйләйәсәк.
Шулай уҡ «Физик берәмектәр өсөн һалым түләүсенең шәхси кабинеты»нда теркәлергә мөмкин, уның ярҙамында һалымдарҙы онлайн режимында түләргә, һалым белдереүҙәрен ҡарарға һәм сығарырға, һалым органдарына мөрәжәғәт итергә була.
Федераль һалым хеҙмәтенең республика буйынса идаралығының матбуғат хеҙмәтендә билдәләүҙәренсә, быйыл граждандар 1 октябргә тиклем милеккә һалым түләргә тейеш.


text:
Өфө «Рәсәй ҡалаһы. Милли һайлау-2014» проекты лидеры исеменә дәғүә итә Фото: Олег Яровиков
Өфө «Рәсәй ҡалаһы. Милли һайлау-2014» проекты лидеры исеменә дәғүә итә
Өфө «Рәсәй ҡалаһы. Милли һайлау-2014» проекты лидеры исеменә дәғүә итә Фото: Олег Яровиков
Өфө «Рәсәй ҡалаһы. Милли һайлау-2014» проектында икенсе урынға сыҡты. Шулай итеп, Башҡортостандың баш ҡалаһының конкурс лидеры булырға бөтә мөмкинлектәре бар. Ҡала хакимиәтенең матбуғат хеҙмәтенән хәбәр итеүҙәренсә, Өфөгә республиканың һәр кешеһе ярҙам итә ала. Бының өсөн проекттың сайтына инергә һәм яратҡан ҡала өсөн тауыш бирергә кәрәк. Билдәләп үтергә кәрәк, Өфө өсөн көн һайын тауыш биреп була.
Бөгөн Өфө, 26 меңдән ашыу тауыш йыйып, рейтингта икенсе урынды биләй. Проект лидерынан – Чебоксарҙан – Өфөнө ни бары бер мең тауыш ситләтә.
«Рәсәй ҡалаһы. Милли һайлау-2014» – был проект иң әһәмиәтле, танылыу яулаған һәм символиклы Рәсәй ҡалаһын һайлауға йүнәлтелгән. Рейтингҡа Рәсәйҙең эре административ үҙәктәре ингән – бөтәһе 81 ҡала.
Проекттың авторҙары ышаныуынса, ул Рәсәй ҡалаларының мәҙәниәте һәм тарихи урындары тураһында күберәк яңы һәм ҡыҙыҡлы нәмәләр белеү өсөн сикләнмәгән мөмкинлектәр бирәсәк һәм ил буйынса туризм һәм сәйәхәт ҡылыуға ҡыҙыҡһыныу уятасаҡ.


text:
Төбәктең ер һәм мөлкәт мөнәсәбәттәре министры «Ижтимағи электрон гәзит» уҡыусылары менән аралашаФото: Олег Яровиков
Төбәктең ер һәм мөлкәт мөнәсәбәттәре министры «Ижтимағи электрон гәзит» уҡыусылары менән аралаша
Төбәктең ер һәм мөлкәт мөнәсәбәттәре министры «Ижтимағи электрон гәзит» уҡыусылары менән аралашаФото: Олег Яровиков
18 апрелдә «Ижтимағи электрон гәзит» сайтында (www.i-gazeta.com) Башҡортостандың ер һәм мөлкәт мөнәсәбәттәре министры Рәмил Исҡужиндың онлайн-конференцияһы үтә.
Урындағы ваҡыт менән сәғәт 11-ҙән 12-гә тиклем сайтҡа ингән һәр кеше, порталдың баш битендәге «Һорау бир!» бүлегендә тейешле форманы тултырып, ведомство башлығына мөрәжәғәт итә ала.
i-gazeta.com сайтынан видеотрансляция «Башинформсвязь» асыҡ акционерҙар йәмғиәтенең техник ярҙамында бойомға ашырыла.
Рәмил Исҡужиндың интернет-берләшмә менән аралашыуы «Ижтимағи электрон гәзит» материалдарында, шулай уҡ «Башинформ» мәғлүмәт агентлығының яңылыҡтар теҙмәһендә сағылыш табасаҡ.
Рендеринг һәм конвертациянан һуң «Ижтимағи электрон гәзит» сайтында онлайн-конференциянан тулы видеоотчет биреләсәк.


text:
Оҙон ғүмерле кешеләр Ололар көнөнә тәмле бүләктәр аласаҡ
Башҡортостандың оҙон ғүмерле кешеләре – 90 йәштән олораҡтар — Халыҡ-ара ололар көнөнә ҡарата 800 һумлыҡ аҙыҡ-түлек йыйылмаһы аласаҡ. Республика Хөкүмәтенең 90 йәштән олораҡ граждандарға матди ярҙам күрһәтеү тураһындағы тейешле ҡарарына ҡул ҡуйылған да инде. Был маҡсатҡа республика ҡаҙнаһынан ете миллион һумдан ашыу аҡса бүленәсәк.
Оло йәштәгеләр өсөн аҙыҡ-түлек йыйылмаһына сәй, кәнфиттәр, печенье, ҡуйыртылған һөт һәм хатта шарап та индерелгән. Башҡортостандың хеҙмәт һәм халыҡты социаль яҡлау министры Ленара Иванованың әйтеүенсә, әлеге ваҡытта республикала 90 йәштән олораҡ 8500 кеше һәм йөҙ йәште үткән 203 кеше йәшәй.


text:
20 октябрь – халыҡ шағиры Мостай Кәримдең тыуған көнө
Башҡортостандың халыҡ шағиры, Социалистик Хеҙмәт Геройы, Рәсәй Федерацияһының атҡаҙанған сәнғәт эшмәкәре Мостай Кәримдең (Мостафа Сафа улы Кәримовтың) тыуыуына бөгөн 92 йыл тула. Ул 1919 йылдың 20 октябрендә Шишмә районының Келәш ауылында тыуған.
Йола буйынса шағир иҫтәлегенә арналған саралар бөгөн Өфөлә көн дауамында барасаҡ. Шулай итеп, Мостай Кәрим исемендәге 158-се гимназияла «Мостай уҡыуҙары» сиктәрендә Мостай Кәрим әҫәрҙәре буйынса ижади эштәр конкурсына һәм халыҡ шағирының ижади мираҫын һәм тормош юлын өйрәнеү буйынса интернет-викторинаға йомғаҡ яһаласаҡ. Кисен, 20 октябрҙә, шағир исемен йөрөткән Башҡортостандың Милли йәштәр театрында Мостай Кәримдең «Ҡыҙ урлау» пьесаһы мотивтары буйынса әҙерләнгән «Тоҡ эсендәге бесәй» спектакленең премьераһы үтәсәк. Өфө тамашасыһына уны яҡташыбыҙ, Мәскәүҙең «Ленком» театры режиссеры Илдар Ғиләжев тәҡдим итә.
Халыҡ шағирының исемен мәңгеләштереү маҡсатында Өфөлә һәйкәл ҡуйыу планлаштырыла. Башҡорт әҙәбиәте классигына арналған скульптура композицияһы уның исемен йөрөткән урамда — Профсоюздар йорто янындағы скверҙа урын аласаҡ. Уның авторы, конкурста еңгән Мәскәү скульпторы Андрей Ковальчук Мостафа Сафа улын аяҡ үрә баҫтырып һынландырған.


text:
Өфөгә Халыҡ-ара балалар уйындары комитеты етәкселәре килә
17 ғинуарҙа Өфөгә Халыҡ-ара балалар уйындары комитеты етәкселәре килә. Делегация составында Башҡортостанға Халыҡ-ара балалар уйындары комитеты президенты Торстен Раш, Комитет вице-президенты Игор Тополь, Комитеттың генераль секретары Ричард Смит һәм Техник комиссия ағзаһы Златко Кауран киләсәк. 2013 йылғы Халыҡ-ара балалар уйындарының матбуғат хеҙмәтенән хәбәр итеүҙәренсә, Өфөлә улар өс көн була.
18 ғинуарҙа ҡунаҡтар VI Ҡышҡы халыҡ-ара балалар уйындарының барлыҡ ярыштары үтәсәк дүрт спорт объектын ҡараясаҡ.
Шулай уҡ улар Уйындарҙың Өфөләге Дирекцияһында әлеге ойошма вәкилдәре менән эш кәңәшмәһе үткәрәсәк.
19 ғинуарҙа Халыҡ-ара балалар уйындары комитеты етәкселәре «Йәшел сауҡалыҡ» шифағанаһына бара. Был учреждениела ярыштарҙа ҡатнашасаҡ спортсыларҙың күпселек өлөшө, шулай уҡ команда тренерҙары урынлаштырыласаҡ.
20 ғинуарҙа ҡунаҡтар Башҡортостан баш ҡалаһы менән хушлашып, яңынан бында 26 февралдә киләсәк.


text:
Йыл аҙағына тиклем республикала 2,1 млн «квадрат» торлаҡ төҙөлөргә тейеш
Быйыл Башҡортостанда 2,1 миллион квадрат метр торлаҡ төҙөү һәм файҙаланыуға тапшырыу планлаштырылған. 2015 йылға торлаҡты сафҡа индереү күләме ике тапҡырға артып, 3,7 миллион «квадратҡа» етергә тейеш. Шул уҡ ваҡытта дүрт йылдан һуң файҙаланыуға тапшырылған торлаҡтың 60 проценты тиерлек эконом класындағы фатирҙар сегментына тура киләсәк, тип хәбәр иттеләр Башҡортостандың Торлаҡ төҙөлөшө фондынан.
Хәтерегеҙгә төшөрәйек, эконом класындағы бер бүлмәле фатир өсөн тәҡдим ителгән майҙан 28-45 квадрат метрҙы тәшкил итә. Ике бүлмәле фатир майҙаны – 44-60, өс бүлмәленеке – 56-80, дүрт бүлмәле фатирҙыҡы — 70-100, биш һәм алты бүлмәленеке 84-116 һәм 103-126 квадрат метрға тиң.
Бынан тыш, эконом класындағы торлаҡ биналарының бейеклеге иҙәндән түбәгә тиклем 2,7 метрҙан кәм булмаҫҡа тейеш. Эконом торлаҡ шулай уҡ эске биҙәү эштәрен, коммуналь ресурстарҙы ҡулланыу һәм көйләү приборҙары менән йыһазландырыуҙы, экологик яҡтан таҙа төҙөлөш технологиялары һәм материалдарын файҙаланыуҙы, йәнә социаль хеҙмәтләндереү объекттарына яҡын урынлашҡан булыуҙы ла күҙ уңында тота.


text:
Ышаныс телефоны аша миграция хеҙмәтенә ришүәтселек тураһында аноним рәүештә хәбәр итергә мөмкин
Федераль миграция хеҙмәтенең БР буйынса идаралығында тәүлек әйләнәһенә автояуаплау режимында ышаныс телефоны эшләй: 8 (347) 250-53-15. Әгәр мөрәжәғәт итеүсе яуап ҡайтарыуҙарын көтһә, үҙенең телефон номерын йәки теләге буйынса башҡа төрлө мәғлүмәттәрҙе ҡалдыра ала.
— Тикшереүгә ведомство компетенцияһында булған бөтә мөрәжәғәттәр ҙә ҡабул ителә, — тип хәбәр итте Федераль миграция хеҙмәтенең БР буйынса идаралығы матбуғат секретары Екатерина Лаврентьева. — Граждандар миграция хеҙмәте хеҙмәткәрҙәре тарафынан яһалған ҡағиҙә боҙоуҙарға зарлана, үҙенең теләктәрен еткерә һәм ришүәтселек факттары йәки коррупцион енәйәт планлаштырылыуы тураһында хәбәр итә ала.


text:
Өфөлә «Тыуған ер батырҙары» патриотик йырҙар конкурсы үтәсәк
Өфөлә Өфө ҡалаһы ҡала округы хакимиәтенең Йәштәр сәйәсәте буйынса комитеты менән берлектә ҡаланың Йәштәрҙе ватансылыҡ рухында тәрбиәләү үҙәге менән ойошторолған «Тыуған ер батырҙары» патриотик йырҙар конкурсы үтәсәк.
Унда 12-30 йәштәге башҡарыусылар (коллектив-ансамблдәр) ҡатнаша ала. Өс йәш төркөмө билдәләнгән: 12 — 14; 15 — 17; 18 — 30 йәштәгеләр.
Түбәндә тәҡдим ителгән тематика буйынса әҫәрҙәр башҡарыу ҡаралған: Ватан һаҡсыларының ҡаһарманлығын һәм хәрби хеҙмәтен пропагандалаусы йырҙар; Рәсәй, Башҡортостан Республикаһы, Өфө ҡалаһы тураһындағы йырҙар; дуҫлыҡ һәм тыныслыҡ тураһындағы йырҙар.
Ойоштороусылаҙың хәбәр итеүеҙсә, концерт программаһы ике этаптан – конкурстан һәм гала-концерттан тора. Конкурсанттарҙың ниндәй сиратта сығыш яһауын жюри билдәләй.
Конкурста ҡатнашыуға заявкалар 5 апрелгә тиклем Октябрь проспекты, 118 (26, 28-се бүлмә) адресы буйынса ҡабул ителә, тел. 279-06-60.


text:
Башкортостан спортсылары парашют-тау саңғыһы икеалышы буйынса Рәсәй чемпионатында ҡатнаша
2010 йылғы парашют-тау саңғыһы икеалышы буйынса (пара-ски) Рәсәй Чемпионаты кисә Сочила старт алды. Уның ойоштороусылары – Рәсәй ДОСААФ-ының Үҙәк советы һәм РФ Парашют спорты федерацияһы.
Чемпионаттың төп секретаре, БР парашют спорты федерацияһы рәйесе Ғәйрәт Манаевтың “Башинформ” агентлығына хәбәр итеүенсә, чемпионатта илебеҙҙең көслө 46 спортсыһы ҡатнаша, шуларҙың 18-е – ҡатын-ҡыҙ.
Башҡортостан данын өфөлөләр — 2009 йылда донъя чемпионы исемен яулаусылар, халыҡ-ара класындағы спорт мастерҙары Аяз Кәримов, Алексей Буренин, Антон Филиппов, Алексей Толкачев, шулай уҡ спорт мастерҙары Максим Семенов (Өфө), Ирина Абдуллина (Октябрьский), Евгения Торгашева (Күмертау), спорт мастерына кандидаттар Артур Бикмәтов (Өфө), беренсе разрядҡа эйә булыусылар — Әлфиә Семенова (Өфө) һәм Илшат Карамов (Октябрьский) яҡлай. Ярыштарҙың беренсе көнө һөҙөмтәләре төнгә ҡарай билдәле буласаҡ.


text:
Референдумдан һуң Башҡортостанда ауыл шуралары ҡыҫҡарачак
Башҡортостанда меңдән ашыу муниципаль берәмек, йәғни ауыл шуралары иҫәпләнә.
Үҙәк һайлау комиссияһы рәйесе Рәмил Мәжитов билдәләүенсә, 131-се “Урындағы үҙидаралыҡтың дөйөм принциптары” тураһындағы ҡанунға ярашлы, киләһе йылдың беренсе ғинуарынан ауыл биләмәләре үҙ-үҙен финанслай башларға тейеш.
Башҡортостандың муниципаль берәмектәр ассоциацияһы шураһының башҡарма директоры Рөстәм Исхаҡов та ауыл шураларын ҡушыу тураһында халыҡ ихтыярының ыңғай булыуына өөтм итә. Алдағы йәкшәмбеләге референдумдан һуң республикала 129 ауыл хакимиәтенең берләшеүе ихтимал.


text:
Башҡорт йәштәре атырға өйрәнә
Өфөлә Башҡортостан йәштәре сәләмәт тормош яҡлы тигән акция үтте. Уның маҡсаты - йәш быуынды сәләмәт тормошҡа ылыҡтырыу, наркомания, тәмәке тартыу, алкоголизм кеүек насар ғәҙәттәргә кире мөнәсәбәт тәрбиәләү, йәш-елкенсәктең ялын файҙалы, мауыҡтырғыс итеп ойоштороу ине.
Бөтә Донъя хәйриә фондының Башҡортостандығы вәкиллеге етәксеһе Булат Мырҙабулатов Башҡортостан Хөкүмәте Аппаратының фән һәм мәғариф бүлеге мөдире Альберт Ҡорманов әйтеүенсә, әле республикала традицион спорт төрҙәре менән бер рәттән, башҡа йүнәлештәр ҙә киң үҫешә. Шуларҙың береһе- пейнтбол. Был уйында буяу менән атыусы махсус пневматик ҡорал ҡулланыла.
Альберт Ҡорманов йәштәргә турникта күтәрелеп, чиновниктар ҡорһаҡ үҫтереп кенә ултырмай спорт менән дә шәғәлләнән икәнен дә күрәһәтте.


text:
18 ғинуар
18 ғинуар — григориан стиле буйынса йылдың 18-се көнө. Йыл аҙағына тиклем 348 көн ҡала (кәбисә йылында 349).
Йөкмәткеһе
Байрамдар[үҙгәртергә | вики-тексты үҙгәртергә]
- Тунис — Революция көнө.
Тарихи ваҡиғалар[үҙгәртергә | вики-тексты үҙгәртергә]
- 1778 — инглиз диңгеҙсеһе Джеймс Кук Гавай утрауҙарын аса.
- 1886 — беренсе автомобиль эшләнә.
Был көндө тыуғандар[үҙгәртергә | вики-тексты үҙгәртергә]
- 1689 — Шарль де Монтескьё, француз философы, хоҡуҡсы, яҙыусы.
- 1911 — Ғәлимов Сәләм, башҡорт шағиры, журналист һәм ғилми хеҙмәткәр. 1934 йылдан СССР Яҙыусылар союзы ағзаһы.
- 1933 — Рәмзиә Әҙелшина, Башҡортостандың халыҡ артисы.


text:
Алексей Лисовенко «Башнефть» компанияһының иҡтисад һәм финанс буйынса вице-президенты итеп тәғәйенләнде
ӨФӨ, 2015 йыл, 30 июль. /«Башинформ» мәғлүмәт агентлығы, Эльвира Латипова/.
«Башнефть» компанияһының директорҙар советы Алексей Лисовенконы баш финанс директор — иҡтисад һәм финанс буйынса вице-президент вазифаһына тәғәйенләүҙе хупланы.
2009 йылдан Лисовенко «Башнефть» акционерҙар нефть компанияһы асыҡ акционерҙар йәмғиәтенең баш финанс директоры урынбаҫары — баш бухгалтер булып эшләй. 2006 — 2009 йылдарҙа ул «Система-Инвест» асыҡ акционерҙар йәмғиәтендә баш бухгалтер булған.
Алексей Лисовенко ағымдағы йылдың майында «Башнефть» компанияһының эшкәртеү һәм коммерция буйынса тәүге вице-президенты вазифаһын биләгән Денис Станкевичты алмаштырҙы.
«Башнефть» акционерҙар нефть компанияһы асыҡ акционерҙар йәмғиәте Рәсәйҙең 20-нән ашыу төбәгендә һәм сит илдә эшмәкәрлек алып бара. Үткән йыл йомғаҡтары буйынса Рәсәйҙә нефть табыу буйынса алтынсы (17,8 миллион тонна) һәм уны беренсел эшкәртеү буйынса дүртенсе урынды (21,7 миллион тонна) биләй. Устав капиталының 50,08 проценты «Росимущество» күҙәтеүендә, акцияларҙың 25 проценты Башҡортостандыҡы.


text:
Башҡортостанда Федераль юл агентлығы юлдарҙа хәүефле хәлдәр тураһында иҫкәртә Фото: newsvl.ru
Башҡортостанда Федераль юл агентлығы юлдарҙа хәүефле хәлдәр тураһында иҫкәртә
Башҡортостанда Федераль юл агентлығы юлдарҙа хәүефле хәлдәр тураһында иҫкәртә Фото: newsvl.ru
ӨФӨ, 2016 йыл, 14 октябрь. /«Башинформ» мәғлүмәт агентлығы, Ольга Мортазина/.
Башҡортостанда Федераль юл агентлығы юлдарҙа хәүефле хәлдәр тураһында иҫкәртә. Күҙаллауҙар буйынса, был аҙнала — республикала, киләһендә Ырымбур өлкәһендә һауа температураһы түбәнәйә, ҡар ҡатыш ямғыр яуа. Юлдарҙа боҙлауыҡ булыуы ихтимал.
«Автомобиль хужаларына шиналарҙы алмаштырырға кәрәк. Федераль юлдарҙы хеҙмәтләндергән подряд ойошмалары ҡышҡы режимға күсте. Участкаларҙа эшләгән юл техникаһы менән һаҡ булыу зарур. Диспетчер хеҙмәтенең телефоны: (347) 228-12-18», — тип мөрәжәғәт иттеләр водителдәргә Башҡортостан буйынса Федераль юл хеҙмәтендә.


text:
Республикала пенсия түләү өсөн 130 миллиард һумдан ашыу аҡса йүнәлтелгән Фото: Олег Яровиков
Республикала пенсия түләү өсөн 130 миллиард һумдан ашыу аҡса йүнәлтелгән
Республикала пенсия түләү өсөн 130 миллиард һумдан ашыу аҡса йүнәлтелгән Фото: Олег Яровиков
ӨФӨ, 2016 йыл, 16 сентябрь. /«Башинформ» мәғлүмәт агентлығы, Галина Бахшиева/.
Йыл башынан Башҡортостанда пенсия түләү өсөн 130 миллиард һумдан ашыу аҡса бүленгән. Төбәктә пенсиялар һәм социаль түләүҙәр ваҡытында һәм тулы күләмдә финанслана, тип хәбәр иттеләр Пенсия фондының Башҡортостан буйынса бүлексәһенең матбуғат хеҙмәтендә.
Быйыл илдең Пенсия фонды түләгән пенсияларҙың бөтә төрҙәре 4 процентҡа индексацияланды. Өҫтәүенә эшләмәгән пенсионерҙарҙың страховка пенсиялары индексацияланды.
Иҫегеҙгә төшөрәбеҙ, 2017 йылдың ғинуар айында һәр пенсионер, эшләйме-эшләмәйме, 5 мең һум аҡса аласаҡ.
Бер тапҡыр бирелә торған түләү Рәсәй биләмәһендә даими йәшәгән пенсионерҙар өсөн ҡаралған. Уны алыу өсөн Пенсия фондына мөрәжәғәт итергә йәки ғариза яҙырға кәрәкмәй. Киләһе йылдың ғинуарында 1,153 миллион пенсионерға бер тапҡыр компенсация түләү өсөн Башҡортостанға 5,7 миллиард һумдан ашыу аҡса талап ителә.


text:
Венер Ғәлиев хәрби самбо буйынса икенсе тапҡыр донъя чемпионы булдыФото: Олег Яровиков
Венер Ғәлиев хәрби самбо буйынса икенсе тапҡыр донъя чемпионы булды
Венер Ғәлиев хәрби самбо буйынса икенсе тапҡыр донъя чемпионы булдыФото: Олег Яровиков
Венер Ғәлиев хәрби самбо буйынса икенсе тапҡыр донъя чемпионы булды. Был титулды ул күптән түгел Грецияның Салоники ҡалаһында үткәрелгән йыһан беренселегендә яуланы. "Башинформ" агентылығында үткән матбуғат конференцияһында БР Йәштәр сәйәсәте, спорт һәм туризм министрлығының спорт һәм олимпия резервын әҙерләү бүлеге начальнигы Василий Жирнов һөйләүенсә, Өфө аэропортында Венерҙы күп халыҡ ҡаршы алды, улар араһында күҙҙәре янып торған малайҙар ҙа бар ине.
— Улар һоҡланыуҙарын йәшермәй: “Беҙ һинең менән ғорурланабыҙ һәм һиңә тиңләшергә тырышасаҡбыҙ!”, — тинеләр.
Венер Ғәлиевты ысынлап та ысын батыр тип иҫәпләргә мөмкин, ул икенсе йыл рәттән хәрби самбоның юғары баҫҡысына үҙенән-үҙе юл яра бит. Хәтерегеҙгә төшөрәбеҙ, былтыр Санкт-Петербургта уҙған донъя чемпионатында ул беренсе тапҡыр донъя “алтын”ын яуланы.
БР Хәрби самбо федерацияһы рәйесе, Рәсәйҙең атҡаҙанған тренеры Ринат Ғафаров әйтеүенсә, Венерға хас һыҙат – ысын мәғәнәһендә ватансылыҡ.
— Ярыштарҙа ул милли кейемдә, йә милли баш кейемендә, йә булмаһа арҡаһына “Башҡортостан” тип яҙылған спорт костюмында сыға. Ҡайһы берәүҙәр уны “Башҡорт” тип йөрөтәләр.
Конференцияла ҡатнашыусылар бер тауыштан, Ғәлиевтың өлгөһө республикала самбоны, атап әйткәндә, уның хәрби төрөн үҫтереүгә булышлыҡ итә ала, тип раҫланы.
— Самбоны беҙҙең милли спорт төрө тип атарға мөмкин, Владимир Путин үҙе был төрҙә мастер бит. Шуға күрә уны олимпия төрө итеп яһау тураһында уйланырға мөмкин, — тине Василий Жирнов. – Республикала беҙ самбоны үҫтереү өсөн бик күп эшләйбеҙ. Хәҙер 13 бүлексә булдырылған, унда 30 тренер эшләй. Быйыл мастерлыҡҡа 16 кандидат, ике спорт мастеры һәм бер халыҡ-ара спорт мастеры әҙерләнде.
Матбуғат конференцияһы барышында Василий Жирнов тантаналы рәүештә Венер Ғәлиевҡа Рәсәйҙең халыҡ-ара класлы спорт мастеры танытмаһын тапшырҙы.
Ринат Ғафаров әйтеүенсә, хәрби самбо әлеге ваҡытта Балтик буйында үҫешкән. Шуға күрә лә Венер 74 килограмға тиклем ауырлыҡта икенсе йыл рәттән эстон Александр Федоров һәм литвалы Виктор Томашевич менән көс һынашты. Был юлы Томашевич ярым финалда еңелде.
Ғәлиев әйтеүенсә, финал бик ауыр бирелгән. Осрашыу дебютында уҡ Федоров бер нисә яҡшы алым ҡулланып, иҫәпте 8:0 яһай. Әммә ул еңеренә бик иртә ышана, һәм Венер алыш барышын үҙгәртеп, һөҙөмтәлә 16:11 иҫәбе менән еңеүгә өлгәшә.
Венер Ғәлиевтың яҡын аралағы сығышы – “Чемпиондар алышы-IV” Мәскәү супертурниры, унда бер төрҙән ярыштың 13 төрөндә иң көслө көрәшселәр сығасаҡ. Венер хәрби самбола 2009 йылғы Европа чемпионы немец Пауль Ленингка ҡаршы Рәсәй исеменән сығыш яһаясаҡ.
Венер өсөнсө донъя титулы өсөн көрәшергә, шулай уҡ йәштәрҙе был спорт төрө менән шөғөлләнеүгә ылыҡтырыу өсөн үҙенең тыуған ҡалаһы Стәрлетамаҡта мастер-класс бирергә әҙер.


text:
Башҡортостанда халыҡтан иҫке компьютерҙарҙы ҡабул итеү пункты асылды
Башҡортостандың «Тәбиғәт» дәүләт унитар предприятиеһы республика халҡының бихисап һорауҙары буйынса утилләштереү өсөн төҙөк булмаған компьютерҙарҙы бушлай ҡабул итә башланы. Берҙән-бер шарт: һәр кеше бер килгәндә компьютер ҡорамалының бер комплектын ғына тапшыра ала.
— Иҫке компьютерын утилләштереүгә оҙатырға теләгән һәр кем хәҙер техникаһын беҙҙең төҙөк булмаған оргтехниканы ҡабул итеү пунктына тапшыра ала. Йыйылған бөтә техника артабан «Тәбиғәт» дәүләт унитар предприятиеһының махсус производство участкаларына оҙатыласаҡ. Бында компьютерҙарҙан эшкәртелгәндән һуң ҡабаттан файҙаланып буласаҡ ҡиммәтле компоненттары һүтеп алынасаҡ. Ошонан һуң ғына улар утилләштереләсәк, — тип хәбәр итте «Башинформ» агентлығына предприятиеның инженер-экологы Альбина Шәмсетдинова.
Халыҡтан иҫке оргтехника Өфө, Степан Кувыкин урамы, 102 адресы буйынса ҡабул ителә. Эш ваҡыты: сәғәт 9-ҙан 18-гә тиклем.


text:
Фото:
Әнүәр Мәхмүтов Башҡортостан Президенты Хакимиәте Етәксеһе итеп тәғәйенләнде
Фото:
Республика Президенты Рөстәм Хәмитов үҙ Указы менән Әнүәр Мәхмүтовты Башҡортостан Президенты Хакимиәте Етәксеһе итеп тәғәйенләне.
Әнүәр Әнәс улы Мәхмүтов 1955 йылдың 26 сентябрендә Өфөлә тыуған. Юғары белемле – Ломоносов исемендәге Мәскәү дәүләт университетын тамамлаған.
1979-1985 йылдарҙа – СССР Фәндәр академияһы Башҡортостан филиалының физика һәм математика бүлеге стажер-тикшеренеүсеһе, кесе ғилми хеҙмәткәре.
1985-1996 йылдарҙа – хәрби хеҙмәттә.
1996-2005 йылдарҙа – Өфө ҡала хакимиәте башлығы ярҙамсыһы.
2006-2010 йылдарҙа – Өфө ҡалаһы ҡала округы хакимиәтенең төп белгесе — хакимиәт башлығы ярҙамсыһы.
2010 йылдың декабренән әлеге ваҡытҡа тиклем – Башҡортостан Республикаһы Президенты Хакимиәте Етәксеһе урынбаҫары.
***
Республика башлығының икенсе Указы менән Николай Курапов, икенсе эшкә күсеү сәбәпле, БР Президенты Хакимиәте Етәксеһе вазифаһынан бушатылды.
Ул Башҡортостан Президенты советнигы итеп тәғәйенләнде.


text:
Валентина Матвиенко һәм Рөстәм Хәмитов «Өфө моторҙар эшләү производство берекмәһе» асыҡ акционерҙар йәмғиәтендә булдыФото: Олег Яровиков, Башҡортостан Башлығының матбуғат хеҙмәте
Валентина Матвиенко һәм Рөстәм Хәмитов «Өфө моторҙар эшләү производство берекмәһе» асыҡ акционерҙар йәмғиәтендә булды
Валентина Матвиенко һәм Рөстәм Хәмитов «Өфө моторҙар эшләү производство берекмәһе» асыҡ акционерҙар йәмғиәтендә булдыФото: Олег Яровиков, Башҡортостан Башлығының матбуғат хеҙмәте
ӨФӨ, 2016 йыл, 19 апрель. /«Башинформ» мәғлүмәт агентлығы, Александр Смирнов/.
18 апрелдә Рәсәй Федераль Йыйылышының Федерация Советы Рәйесе Валентина Матвиенко һәм Башҡортостан Башлығы Рөстәм Хәмитов «Өфө моторҙар эшләү производство берекмәһе» асыҡ акционерҙар йәмғиәтенең эшмәкәрлеге менән танышты.
Өфө моторҙар эшләү производство берекмәһе — «Берләшкән двигателдәр эшләү корпорацияһы» сиктәрендә «Хәрби авиация өсөн двигателдәр» дивизионының төп предприятиеһы. Бында турбореактив авиация двигателдәре, газ һурҙырыу агрегаттары, вертолет двигателдәре өсөн деталдәр, газ-турбиналы энергетика өлкәһе өсөн продукция сығарыла һәм хеҙмәтләндерелә. Тауарҙың яртыһынан күберәге экспортҡа китә.
Валентина Матвиенко һәм Рөстәм Хәмитов Өфө моторҙар эшләү производство берекмәһе һәм Өфө дәүләт авиация техник университеты башланғысы буйынса булдырылған Авиация технологиялары технопаркын ҡараны. Уның эшмәкәрлеге фәнни идеянан продукцияны сериялы сығарыуға тиклем инновациялы проекттарға ярҙам итеү системаһын ойоштороуға йүнәлтелгән.
Рәсәй парламентының юғары палатаһы спикеры һәм республика Башлығы перспективалы асыштар лабораторияһында, ион-имплантация һәм плазмалы нанотехнологиялар, уҡыу-техник, прототиплау үҙәктәрендә, инженерлыҡ-етештереү комплексында булды, шулай уҡ йыйыу һәм һынау цехтарын ҡараны.
Өфө моторҙар эшләү производство берекмәһендә Валентина Матвиенко предприятие хеҙмәткәрҙәре менән аралашты, уларҙың эш шарттары, хеҙмәт хаҡы, торлаҡ менән тәьмин итеү мәсьәләләре менән ҡыҙыҡһынды.


text:
Ауыл дарыуханаларына талаптар еңеләйтелә
Ауыл ерендә фармацевтик эшмәкәрлек алып барыу тәртибенә үҙгәрештәр индерелгән.
Фармацевтик эшмәкәрлек алып барыуға, шулай уҡ, Рәсәй федерацияһында юғары йәки урта медицина белеме, белгес сертификаты һәм дарыу препараттары менән ваҡлап сауҙа итеү өлкәһендә (бер фармацевтик ҡына түгел) өҫтәмә һөнәри белем алған кешеләр фармацевтик эшмәкәрлек алып барыуға хоҡуҡлы булыуы билдәләнгән. Был үҙгәрештәр дарыухана ойошмалары булмаған ауылдарҙа эшләүсе медицина хеҙмәткәрҙәренә ҡағыла. Шул уҡ мәлдә унда дарыу препараттарының контроль-касса техникаһын ҡулланмайынса ла һатылыуы ихтимал.
Йәнә шул да билдәләнгән: фармацевтик эшмәкәрлеккә лицензияһы булған дарыухана ойошмалары һәм шәхси эшҡыуарҙар дарыу препараттары менән бер рәттән парфюмерия һәм костетология препараттарын һатып алыуға һәм һатыуға ла хоҡуҡлы (элек билдәләнгәнсә бер “дауалау сифатына эйә парфюмер-косметик продукцияны ғына түгел).
Был үҙгәрештәр 2010 йылдың 27 июлендәге 192-ФЗ һанлы "Ауыл биләмәләре халҡын дарыуҙар менән тәьмин итеү мөмкинлеген арттырыу өлөшөндәге айырым закон сығарыу акттарына үҙгәрештәр индереү тураһында” Федераль законында бирелгән.


text:
Йәмәғәт ойошмалары лидерҙары Виктор Палагин менән осрашты
Кисә Өфөлә Башҡорт йәштәре иттифағы, Бөтә донъя башҡорттары ҡоролтайы Башҡарма комитеты, "Мираҫ" йәштәр мосолман ойошмаһы, "Күк бүре" башҡорт ижтимағи хәрәкәте һәм башҡа йәмәғәт ойошмалары лидерҙары РФ Федераль именлек хеҙмәтенең БР буйынса идаралығы етәксеһе Виктор Палагин менән осрашты.
Осрашыуҙың сәбәбе булып 29 сентябрҙә үткән республика йәштәр йәмәғәт ойошмалары пикеты хеҙмәт итте. Унда ҡатнашыусылар РФ Федераль именлек хеҙмәтенең БР буйынса идаралығы етәксеһенә башҡорт йәштәрен борсоған проблемаларҙы, көс структуралары менән үҙ-ара мөнәсәбәттәрҙе түңәрәк өҫтәл артында тикшереүҙе һорап хат ебәрҙе.
Ике сәғәт буйына барған һөйләшеү конструктив юҫыҡта үтте. Виктор Палагин йәштәр милли берләшмәләре вәкилдәренең һуңғы ваҡытта көс структураларының был ойошмаларға ҡарата эш итеүенә дәғүәләренең нигеҙле булыуын таныны. Ул РФ Федераль именлек хеҙмәтенең БР буйынса идаралығы хеҙмәткәрҙәре күргән ҡайһы бер сараларҙы квалификацияһыҙ тип баһаланы һәм үҙ эштәрендәге ҡатмарлылыҡтарға, етешһеҙлектәргә һылтанды.
Виктор Палагин фекеренсә, был йәмәғәт ойошмалары алып барған эш экстремизмға йәлеп итмәү генә түгел, киреһенсә, уға, йәмғиәттәге тотороҡһоҙлоҡҡа ҡаршылыҡ күрһәтә. Һөҙөмтәлә яҡтар киләсәктә бөтә килеп тыуған проблемаларҙы үҙ-ара аңлашып һәм түҙемле хәл итергә килеште.


text:
Рөстәм Хәмитов күп балалы ғаиләләргә ер бүлеү мәсьәләләре буйынса кәңәшмә үткәрҙе
Республиканың ҙур ҡалалары ер ресурстарына ҡытлыҡ кисерә, ер бүлеүгә бюджеттан кәрәкле сумма йүнәлтелеүгә ҡарамаҫтан, ҡайһы бер райондарҙа участкалар бүленмәгән дә. Күп балалы һәм инвалид бала тәрбиәләгән ғаиләләргә ер льготалары тураһындағы законды тормошҡа ашырыуға бәйле мәсьәләләрҙе сити-менеджерҙар һәм ведомство башлыҡтары менән кәңәшмә барышында Башҡортостан Президенты Рөстәм Хәмитов билдәләне.
— Республикала өстән күберәк бала тәрбиәләгән – 35, инвалид бала тәрбиәләгән 13 ғаилә бар. Уларҙың өстән бер өлөшө ташламалар менән файҙаланырға әҙер, — тине Президент. – Участкаларҙы бүлеүгә быйыл 67 миллион һум аҡса бүленде, уларҙың ни бары 30 миллионы ғына ҡулланылған. Хакимиәт башлыҡтарының яй эшләүе һәм битарафлығы аптырауға һала. Был мәсьәләне ил Президенты һәм Хөкүмәт рәйесе контролдә тота, уны мин контролдә тотам, шуға закон талаптарын үтәү зарур, — тип һыҙыҡ өҫтөнә алды Рөстәм Хәмитов. — Әлбиттә, ер менән спекуляция ҡылыу осраҡтары ла булырға мөмкин, кемдер, бәлки, ерҙе уны артабан һатыу маҡсаты менән алалыр, әммә бәл икенсе мәсьәлә.
Ер бүлеүҙе оҙаҡҡа һуҙыу мәсьәләһен Өфө районы хакимиәте башлығы Рәшит Саттаров Ер һәм мөлкәт мөнәсәбәттәре министрлығы тарафынан ваҡытында аҡса бүленмәү менән аңлатты һәм аҡса күсереүҙе тиҙләтеүҙе һораны. Ул ваҡытта йыл аҙағынаса барлыҡ күп балалы ғаиләләр ер менән тулыһынса тәьмин ителәсәк, тип ышандырҙы ул.
Ҙур һәм бәләкәй ҡалалар өсөн ер етешмәү етди проблемаға әүерелде. Стәрлетамаҡ районы Стәрлетамаҡ ҡалаһына 400 гектар бүлеп бирәсәк, тип хәбәр итте БР ер һәм мөлкәт министры Рәмил Исҡужин. Салауат ҡалаһына ярҙам күрһәтеү мәсьәләһе буйынса Мәләүез районы менән һөйләшеүҙәр алып барыла. Шулай уҡ Ағиҙел һәм башҡа ҡалалар ҙа бындай ярҙамға мохтаж. Әммә иң киҫкен хәл Өфөлә күҙәтелә.
— Ҡала округына 24 ауыл ҡарай, шулай ҙа ер етешмәй. Бөгөнгө көнгә Нуғайлыла – 36, Йылҡыбай, Федоровка, Самохваловка ауылдарында 1359 участка бүленгән. 3,5 кеше сиратта тора, шуға күрә тағы ла 433 гектар ер кәрәк, — тип хәбәр итте Өфө хакимиәте башлығы Ирек Ялалов.
Президент Өфөгә ярҙам итеүҙе өҫтөнлөклө бурыс тип атаны һәм участкаларҙы баш ҡала янындағы райондарҙан бүлеп бирергә ҡушты. Кәңәшмә һуңында законға бер аҙ үҙгәрештәр индерергә тигән ҡарар ҡабул ителде. Үҙгәрештәргә ярашлы, ҡалалар сиктәш райондарҙан ғына түгел, ә яҡында урынлашҡандарынан да ер ала аласаҡ.


text:
Ғ.Әлмөхәмәтов исемендәге гимназия уҡыусылары халыҡ-ара конкурс дипломанттары исемен алды
Ғ.Әлмөхәмәтов исемендәге Республика гимназия-интернатының «Өфө фанфаралары» оркестры III «Art–Форум» халыҡ-ара академик һәм халыҡ музыкаһын башҡарыусылар конкурсының I дәрәжәләге дипломына лайыҡ булды.
Еңеү уларға Парижда үтәсәк «Art-forum» халыҡ-ара конкурсында бушлай ҡатнашыу хоҡуғын бирҙе.
Конкурс Н.Г.Жиганов исемендәге Ҡазан дәүләт консерваторияһы ҡарамағындағы урта махсус музыка мәктәбендә үтте. Ярышта балалар музыка мәктәптәре, балалар сәнғәт мәктәптәре, музыкаль студиялар, музыка һәм сәнғәт училищелары студенттары, музыкаль белем биреүсе юғары уҡыу йорттары студенттары ҡатнашты.
Йәш музыканттарҙың был беренсе еңеүе түгел. Ғ.Әлмөхәмәтов исемендәге Республика гимназия-интернатының «Өфө фанфаралары» тынлы оркестры – Мәскәүҙә үткән XII Бөтә донъя йәштәр һәм студенттар фестиваленең дипломанты, бөтә Рәсәй, республика һәм халыҡ-ара тынлы оркестрҙар конкурстары лауреаты ла. Бынан тыш, ул Мәскәүҙә «Алтын лира» халыҡ-ара классик башҡарыу конкурсында Гран-приға лайыҡ булған.


text:
Башҡортостан делегацияһы Сыктывкарҙа халыҡ-ара туристик конференцияла ҡатнашасаҡ
19 августа Башҡортостан Республикаһы Эшҡыуарлыҡ һәм туризм буйынса дәүләт комитеты менән Башҡортостандың Туриндустрия союзы вәкилдәре Коми республикаһына барасаҡ. Ике көн дауамында Сыктывкарҙа Халыҡ-ара туристик форум сиктәрендә «Рәсәй Федерацияһында эске һәм тышҡы туризм үҫешендә этномәҙәни факторҙың роле» халыҡ-ара туристик конференцияһы үтәсәк.
Туризм буйынса федераль агетлыҡ һәм Коми Республикаһы Хакимиәте конференцияны ойоштороусылар булып сығыш яһай.
Рәсәй Федерацияһында этнографик һәм экологик туризм төрҙәрен үҫтереүҙең төп проблемаларын анализлау, хәҙерге хәлдәрҙе һәм юғары һөҙөмтәле һәм конкурентлыҡҡа һәләтле туристик комплексты формалаштырыу перспективаларын баһалау, шулай уҡ туризм үҫешен планлаштырыуҙың практик мәсьәләләре һәм төбәк, муниципаль кимәлдә рекреация буйынса тәжрибә уртаҡлашыу конференцияның төп маҡсаты иҫәпләнә.
БР Эшҡыуарлыҡ һәм туризм буйынса дәүләт комитетының матбуғат хеҙмәте хәбәр итеүенсә, конференцияла төбәк иҡтисадын модернизациялау һәм диверсификациялауҙағы туризм роленә, төбәк һәм муниципаль туристик-рекреацион кластерҙар ойоштороу, туризм өлкәһенә инвестициялар йәлеп итеү һәм дәүләт-шәхси партнерлығын үҫтереү мәсьәләләренә айырым иғтибар биреләсәк.
Конференцияның беренсе көнөндә уның пленар ултырышы сиктәрендә «Этномәҙәни туризмды үҫтереү» һәм « Экологик туризмды үҫтереү» кеүек ике түңәрәк өҫтәл үтәсәк.
Бынан тыш, халыҡ-ара конференцияла ҡатнашыусылар төбәктең тарихи-мәҙәни һәм этнографик потенциалы менән таныша, шул иҫәптән Печора-Илыч тәбиғи биосфера ҡурсаулығын ҡарай, шулай уҡ «Төньяҡ балҡышы» туристик поезы» төбәк-ара проектын презентациялауҙа ҡатнаша аласаҡ.


text:
Башҡортостан делегацияһы ХХ Петербург халыҡ-ара иҡтисади форумында ҡатнашаФото: Башҡортостан Хөкүмәтенең матбуғат хеҙмәте
Башҡортостан делегацияһы ХХ Петербург халыҡ-ара иҡтисади форумында ҡатнаша
Башҡортостан делегацияһы ХХ Петербург халыҡ-ара иҡтисади форумында ҡатнашаФото: Башҡортостан Хөкүмәтенең матбуғат хеҙмәте
ӨФӨ, 2016 йыл, 17 июнь. /«Башинформ» мәғлүмәт агентлығы, Сергей Захаров/.
Башҡортостан Хөкүмәте Премьер-министры Рөстәм Мәрҙәнов етәкселегендәге республика делегацияһы ХХ Петербург халыҡ-ара иҡтисади форумында ҡатнаша.
«Петербург халыҡ-ара иҡтисади форумы — иҡтисад өлкәһендәге мөһим сара, ул илдең һәм уның төбәктәренең социаль-иҡтисади үҫешенә йомғаҡ яһай һәм йүнәлештәрен билдәләй. Беҙ ошо халыҡ-ара майҙансыҡты Башҡортостандың ҡыҙыҡлы инвестиция проекттары менән таныштырыу өсөн файҙаланабыҙ», — тип билдәләне Рөстәм Мәрҙәнов. Форумдың программаһында — ШОС һәм БРИКС илдәренең эшлекле форумдарын, «Эшлекле егерме» форумын, бер нисә конференция, семинарҙар һәм фекер алышыуҙар үткәреү.
Башҡортостан Премьер-министрының «Хейнекен берләштерелгән һыра ҡайнатыу заводы» яуаплылығы сикләнгән йәмғиәтенең генераль директоры Этьен Страйп менән осрашыуында республикала предприятиены үҫтереү мәсьәләләре тикшерелде.
Рөстәм Мәрҙәнов «Ростелеком» асыҡ акционерҙар йәмғиәтенең «Волга» ҙур төбәк филиалы директоры Дмитрий Проскура менән Башҡортостанда «Хәүефһеҙ төбәк» программаһын тормошҡа ашырыу тураһында һөйләште. «Ростелеком» компанияһы республика ҡаҙнаһына һалым түләүҙәрен арттырырға ниәтләй.
Форум барышында төбәктең иҡтисади үҫеш министры Сергей Новиковтың Business France халыҡ-ара агентлығы вәкилдәре менән осрашыуы булды. Башҡортостан менән Францияның нефть-химия етештереүе, агросәнәғәт комплексы һәм инфраструктура үҫеше өлкәһендә инвестиция хеҙмәттәшлеге мөмкинлектәре тикшерелде. Францияға республика ауыл хужалығы продукцияһын оҙатыуҙы ойоштороу мәсьәләләренә айырым иғтибар бүленде.


text:
Өфөлә гепатит сире таралыуы тураһындағы мәғлүмәт кире ҡағылды
Крандан алынған һыуҙы ҡайнатып ҡулланырға, ашар алдынан ҡулды йыуырға онотмаҫҡа, халыҡ күпләп йыйылған урындарҙа йөрөмәҫкә тырышырға һәм иң мөһиме, раҫланмаған буш һүҙҙәргә ышанып хәүефкә бирелмәҫкә.
Был хәбәрҙе белгестәр ҙә раҫланы. Рәсәй ҡулланыусылар хоҡуҡтарын яҡлау федераль хеҙмәтенең Башҡортостандағы идаралығы вәкиле Нәсимә Күсемова әйтеүенсә, Өфөләге дарыухана селтәре хеҙмәткәрҙәренең күпләп һары ауырыуын йоҡтороуы сәбәпле һыу үткәргестәрҙә һәм баҙарҙарҙа тикшереү үткәрҙе. Уның һөҙөмтәләренән күренеүенсә, вирус сығанағы хеҙмәткәрҙәр араһында икәнлеге асыҡланған. Эпидемиологтар республика халҡына сит илдәргә сығыуҙан да тыйылып торорға кәңәш итә.
Нәсимә Күсемова билдәләүенсә, тыйыуҙар тәү сиратта «Калифорния грибы», башҡаса әйткәндә сусҡа киҙеүе менән бәйле. Белгестәр фекеренсә, вирустың республикаға үтеп инеү мөмкинлеге аҙ, шулай ҙа уны бөтөнләй инҡар итеп тә булмай. Грипп табылған илдәр менән Башҡортостандың турана-тура бәйләнештәре юҡ, әммә ял итеүселәр, йәки эш сәйәхәте менән республиканан ситкә сығыусыларҙың теүәл иҫәбен алыу ҡыйынға тура килә. Вирусҡа ҡаршы республикала ныҡлы кәртә ҡуйылған. Атап әйткәндә халыҡара Өфө аэропортында пассажирҙарҙың алыҫтан тороп температураһы үлсәнә. Шикле күренгән кешеләр шунда уҡ табип күҙәтеүенә алына. Эпидемиологтар билдәләүенсә сусҡа киҙеүенең 2 метрҙан кешенән кешегә йоғоуы ла ихтимал.
Республика хөкүмәте премьер министры урынбаҫары Фидус Ямалетдинов белдереүенсә, сусҡа киҙеүе тип халыҡ араһында паника тыуҙырыу дөрөҫ түгел. Әле был сирҙе Рәсәй биләмәһенә индермәү өсөн бар саралар ҙа күрелә. Шуға ҡарамаҫтан, халыҡ араһында төрлө имеш-мимештәр йөрөй. Ҡайһы берәүҙәр был вирусты һыу аша тарала тигән ялған мәғлүмәт тарата. Был төптө дөрөҫ түгел, тине Фидус Ямалетдинов.
Шулай уҡ сусҡа киҙеүенең исемен үҙгәртеү хаҡында ла һүҙ алып барыла. Сөнки вирус тәү сиратта малсылыҡ тармағына ҡаты ҡағылды. Хәҙер был сир «Калифорния» киҙеүе тип йөрөтөлә. Әле ул Мексиканан тыш ҡайһы бер Европа илдәрендә, Америка штаттарында таралған. Ҡыҙғанысҡа ҡаршы, сиргә ҡаршы вакцина әлегә юҡ. Әле Башҡортостанда «Калифорния» киҙеүенә ҡаршы вакцина яһау буйынса эш алып барыла. Шулай уҡ медицина учреждениеларын, белгестәр әҙерләү, дауалау препараттары туплау кеүек саралар күрелә.


text:
Өфөлә 237 яңы юл билдәһе ҡуйыласаҡ
Өфөлә 237 яңы юл билдәһе ҡуйыласаҡ, шуларҙың 71-е юл өҫтөнән тарттырылған сымдарға эленәсәк. Был хаҡта Өфө хакимиәтендә үткән оператив кәңәшмәлә ҡала башлығының беренсе урынбаҫары Владимир Дмитрюк хәбәр итте.
Билдәләрҙе Өфөнөң тарихи үҙәгендә, Цюрупа, З.Вәлиди, Аксаков һәм Революцион урамдары менән сикләнгән участкала бер яҡлы хәрәкәт ойоштороу арҡаһында ҡуйыу планлаштырылған.
Шул уҡ мәлдә бер нисә иҫке юл билдәһе алынасаҡ.
— «Туҡталыш тыйылған» һәм «Туҡтап тороу тыйылған» кеүек юл билдәләрен мөмкин тиклем алып ташларға тырышасаҡбыҙ, сөнки уларға барыбер берәү ҙә иғтибар итмәй, — тип аңлатма бирҙе ҡала башлығы Павел Качкаев.


text:
Учалының "Горняк" командаһы Владикавказда кубок имтиханы үтә
Бөгөн, 22 сентябрь, – Башҡортостан, атап әйткәндә, Учалы футболында тарихи көн. Башҡортостандың бәләкәй генә ҡалаһынан «Горняк» үҙ тарихында тәүге тапҡыр футбол буйынса Рәсәй кубогының 1/8 финалында уйнаясаҡ.
Владикавказда «шахтерҙарҙы» премьер-лигала 13-сө урынды биләүсе һәм иң көслөләр сафында ҡалыу өсөн теше-тырнағы менән көрәшеүсе урындағы «Алания» ҡабул итәсәк.
Хәтерегеҙгә төшөрәбеҙ, ватан футболының бер грандын учалылар ил Кубогынан сығарҙы ла инде – бынан алдағы этапта Мәскәү «Локомотив»ы «рельстан сыҡты».
Владикавказда Башҡортостандан ҡыйыу клубҡа етди ҡарайҙар. Матч Мәскәү ваҡыты менән 16 сәғәттә башлана.


text:
Башҡортостанда яңы Республика психотерапия үҙәге асыла Фото: автор фотоһы
Башҡортостанда яңы Республика психотерапия үҙәге асыла
Башҡортостанда яңы Республика психотерапия үҙәге асыла Фото: автор фотоһы
ӨФӨ, 2016 йыл, 30 сентябрь. /«Башинформ» мәғлүмәт агентлығы, Арина Рәхимҡолова/.
Башҡортостанда Республика психотерапия үҙәге асыла. Республика Хөкүмәте шундай ҡарар ҡабул итте. Республика клиник психотерапия үҙәгенең баш табибы Илгиз Тимербулатов республика Дәүләт Йыйылышында «Балалар һәм үҫмерҙәр араһында суицидтарҙы иҫкәртеү буйынса сараларҙы тормошҡа ашырыу» темаһына үткән түңәрәк өҫтәлдә ошо хаҡта хәбәр итте.
Яңы үҙәк асыу тураһында башланғыс «Башҡортостандың 100 йыллығына — 100 объект» проектына индерелгән. Стационарҙы файҙаланыуға тапшырыу 2018 йылдың беренсе кварталына билдәләнгән. Ошондай объекттың төҙөлөүе төбәктә суицидтар һанын кәметергә булышлыҡ итергә тейеш.
«Бөтә төбәк буйынса һигеҙ муниципаль-ара үҙәкте үҙ эсенә алған илдәге берҙән-бер психотерапия үҙәге Башҡортостанда урынлашҡан. Уларҙың барыһында ла амбулатор кабинеттар, көндөҙгө һәм тәүлек әйләнәһенә эшләгән стационарҙар бар. Бында күп осраҡта бушлай ярҙам күрһәтелә. Был өс кимәлле система Рәсәй өсөн уникаль», — тине Илгиз Тимербулатов.
Сығыш яһаусы әйтеүенсә, Башҡортостанда суицидтарҙы иҫкәртеү буйынса яңы программа әҙерләнгән. Әлеге ваҡытта ул профилле йүнәлештәрҙә тикшерелә.


text:
“Изгелек ҡыл балаға” хәйриә акцияһы үтәсәк
Башҡортостан Республикаһы Президенты Мортаза Рәхимов “Башҡортостан Республикаһында “Изгелек ҡыл балаға” Бөтә Рәсәй хәйриә акцияһын үткәреү тураһында” бойороҡҡа ҡул ҡуйҙы.
Документҡа ярашлы, “Милләт сәләмәтлеге лигаһы” Дөйөм Рәсәй йәмәғәт ойошмаһына 2009 йылдың ноябрендә хәйриә акцияһы үткәрергә тәҡдим ҡабул ителде.
Акцияны әҙерләү һәм үткәреү буйынса ойоштороу комитеты составы раҫланды.
Башҡортостан Республикаһы Хөкүмәтенә “Милләт сәләмәтлеге лигаһы” Дөйөм Рәсәй йәмәғәт ойошмаһы менән берлектә акцияны әҙерләү һәм үткәреү буйынса саралар планы әҙерләргә, шулай уҡ акцияны әҙерләү һәм үткәреүҙә Башҡортостан Республикаһы министрлыҡтары һәм ведомстволарының ҡатнашыуын тәьмин итергә ҡушылды.
Бойороҡтоң үтәлешенә контроллек итеү Башҡортостан Республикаһы Президенты Хакимиәтенә йөкмәтелде.


text:
Рөстәм Хәмитов кеше потенциалын үҫтереүгә арналған конференцияла сығыш яһаныФото: Олег Яровиков
Рөстәм Хәмитов кеше потенциалын үҫтереүгә арналған конференцияла сығыш яһаны
Рөстәм Хәмитов кеше потенциалын үҫтереүгә арналған конференцияла сығыш яһаныФото: Олег Яровиков
ӨФӨ, 2015 йыл, 19 ноябрь. /«Башинформ» мәғлүмәт агентлығы, Александр Смирнов/.
19 ноябрҙә Башҡортостандың Фәндәр академияһында республика Башлығы Рөстәм Хәмитов «Рәсәйҙең һәм уның төбәктәрен яңыртыу шарты һәм факторы булараҡ кеше потенциалын үҫтереү» Бөтә Рәсәй ғилми-ғәмәли конференцияһының пленар ултырышында сығыш яһаны.
– Ошо конференцияға килеүселәрҙең барыһына ла рәхмәт белдерәм. Уның темаһы бик әһәмиәтле – кеше потенциалын үҫтереү, – тине төбәк етәксеһе. – Республикабыҙға килгәндә, беҙ был мәсьәләне даими тикшерәбеҙ, хәл итеү юлдарын эҙләйбеҙ. Кешеләрҙең, йәмғиәттең эшен дөрөҫ ойошторорға кәрәк.
Республика Башлығының Дәүләт Йыйылышы – Ҡоролтайға Мөрәжәғәтнамәһендә лә конференцияның темаһы хаҡында һүҙ буласаҡ, тип билдәләне Рөстәм Хәмитов.
Форумды ойоштороусылар булып Башҡортостан Фәндәр академияһының Социаль-сәйәси һәм хоҡуҡи тикшеренеүҙәр институты, Рәсәй Фәндәр академияһының Социология институтының Башҡортостан филиалы һәм Рәсәй социологтар йәмғиәтенең Башҡортостан бүлексәһе сығыш яһай. Конференция эшендә Мәскәү, Санкт-Петербург, Урал-Волга буйы, Себер ҡалалары, шулай уҡ Ҡаҙағстан һәм Ҡырғыҙстан ғилми үҙәктәренең 200-гә яҡын вәкиле, Башҡортостандың закон сығарыу һәм башҡарма власть органдары, гражданлыҡ йәмғиәте институттары һәм киң мәғлүмәт саралары вәкилдәре ҡатнаша.


text:
Августа «Өфө» аэропортында халыҡ-ара терминал төҙөлә башлаясаҡ
Августа «Өфө» аэропортында яңы халыҡ-ара терминал төҙөлә башлаясаҡ. Төҙөлөш эштәрен 2014 йылдың дүртенсе кварталында тамамлау планлаштырыла. Был хаҡта БР Президенты ҡарамағындағы Инвестицион мөхитте яҡшыртыу буйынса йәмәғәт советы ултырышында республика етәксеһе Рөстәм Хәмитов һөйләне.
Бөгөнгө көнгә эске авиалиниялар залының дөйөм майҙаны — 12 мең квадрат метр, халыҡ-ара зал майҙаны 4 мең квадрат метр тәшкил итә. Әле булған халыҡ-ара терминал төҙөлөп ятҡан объектҡа беркетеләсәк – уның дөйөм майҙаны 16 мең квадрат метр тәшкил итәсәк.
Шулай уҡ аэропорт биләмәһен кәртәләү буйынса эштәр планлаштырыла.
— Аэропорт «лего» принцибы буйынса ҙурайтыласаҡ, — тип билдәләне Президент. – Әле булған биналар яңы аэропорт комплексына беркетеләсәк. Төҙөлөш эштәре 2015 йылдан һуң да дауам итәсәк. Эске линиялар киңәйтеләсәк.
Киләсәктә, Рөстәм Хәмитов һүҙҙәренсә, эске линиялар залының дөйөм майҙаны 25-30 мең квадрат метрға тиклем киңәйтелергә мөмкин.


text:
Сыуашстан Республикаһында Башҡортостан мәҙәниәте көндәрен асыу тантанаһы үттеФото: Альберт Заһиров
Сыуашстан Республикаһында Башҡортостан мәҙәниәте көндәрен асыу тантанаһы үтте
Сыуашстан Республикаһында Башҡортостан мәҙәниәте көндәрен асыу тантанаһы үттеФото: Альберт Заһиров
Сыуашстан Республикаһында Башҡортостан мәҙәниәте көндәрен асыу тантанаһы Чебоксарҙа, Сыуаш дәүләт опера һәм балет театры алдындағы майҙанда үтте.
— Яҡшы күрше туғандан ҡәҙерле, тигән сыуаш халыҡ мәҡәле бар һәм был ысынында ла шулай, — тине Башҡортостан Президенты Рөстәм Хәмитов. – Ике республика халыҡтарын ныҡлы дуҫлыҡ ептәре бәйләй. Башҡортостан сыуаш халҡына Константин Иванов, Яков Ухсай кеүек күренекле шағирҙар тыуҙырған. Беҙҙең мәҙәни бәйләнештәр нығынһын өсөн улар күп көс түккән.
— Чебоксар – ғәжәйеп ҡала, — тип тәьҫораттары менән бүлеште Рөстәм Хәмитов. – Тотош республика кеүек үк, ҡала бик матур, таҙа. Һеҙҙе лә Башҡортостанға саҡырам. Беҙҙең аралағы бәйләнештәрҙең нығыныуын теләйем.
Байрам ҡунаҡтарын Сыуашстан башлығы Михаил Игнатьев сәләмләне.
— Былтыр 30 йыллыҡ тынлыҡтан һуң ике яҡ өсөн дә файҙалы булған хеҙмәттәшлекте тергеҙергә ҡарар иттек. Бындай хеҙмәттәшлек власть органдары араһында ғына түгел, рәссамдар, яҙыусылар, ижад кешеләре араһында ла булырға тейеш, — тине Сыуашстан башлығы. – Башҡортостан ере сыуаш мәҙәниәте өсөн данлыҡлы шағирҙар, даһиҙар тыуҙырған. Сыуашстанда йәшәүселәрҙең бөгөн башҡорт халҡының мәҙәниәте менән танышыу мөкинлеге бар.
Тантаналы саранан һуң төбәк башлыҡтары Сыуашстан дәүләт художество музейына юлланды. Унда Башҡортостандың хәҙерге заман сәнғәте күргәҙмәһе ойошторолған.


text:
Фото:
Вячеслав Быков ҡайтанан һөжүмгә бара
Фото:
"Вячеслав Быков. В атаку!" Рәсәй йыйылма командаһы һәм "Салауат Юлаев" хоккей клубы баш тренеры тураһындағы фильм шулай атала. Был турала Өфө клубының рәсми сайты хәбәр итә.
Былтыр йылдың икенсе яртыһында башланған фильмды төшөрөү төрлө ҡалаларҙа һәм илдәрҙә — Өфөлә, Силәбелә, Мәскәүҙә һәм Швейцарияла үтте.
Документаль таҫмала Вячеслав Быков тренер һәм спортсы булараҡ ҡына асылмай. Фильм авторҙары үҙ геройын шәхес булараҡ: кеше, ир, атай итеп күрһәтеү өсөн барыһын да эшләгән.
«Вячеслав Быков. В атаку!» фильмын “Беренсе канал” эфирында йәкшәмбе, 14 февралдә, Өфө ваҡыты менән 12 сәғәт 10 минутта ҡарарға мөмкин буласаҡ.


text:
«Төҙөлөш. Коммуналь хужалыҡ. Энергия һаҡлау – 2012» күргәҙмәһендә вакансиялар йәрминкәһе үтәсәк
Өс көн дауамында, иртәгә Өфөлә асыласаҡ XVI «Төҙөлөш. Коммуналь хужалыҡ. Энергия һаҡлау – 2012» махсуслашҡан күргәҙмәһе сиктәрендә, иҡтисадтың ошо тармаҡтары өсөн вакансиялар йәрминкәләре эшләйәсәк.
Йәрминкәләрҙе Республика йәштәрҙе эшкә урынлаштырыуға булышлыҡ итеү үҙәге менән Өфөнөң Халыҡты эш менән тәьмин итеү үҙәге ойоштора. Көн һайын баш ҡаланың 10-лаған предприятиеһы һәм ойошмаһы үҙенең вакансияларын тәҡдим итәсәк, тип планлаштырыла, тип хәбәр иттеләр Башҡортостандың йәштәрҙе эшкә урынлаштырыуға булышлыҡ итеү үҙәгендә.
Бынан тыш, «Төҙөлөш. Коммуналь хужалыҡ. Энергия һаҡлау – 2012» күргәҙмәһенә килгән һәр кеше йәштәр хеҙмәт биржаһының, шулай уҡ Өфөләге мәшғүллек хеҙмәтенең электрон вакант урындар банкы менән файҙалана аласаҡ. Эш урындарын компьютер ярҙамында иртәнге 10-дан киске 5-кә тиклем эҙләргә мөмкин буласаҡ.
«Төҙөлөш. Коммуналь хужалыҡ. Энергия һаҡлау – 2012» күргәҙмәһе 14-нән 16 мартҡа тиклем Өфөнөң «Нефтсе» мәҙәниәт һарайында үтәсәк. Унда Рәсәйҙең төрлө төбәгенән, шулай уҡ сит илдәрҙән 100-ҙән ашыу предприятие ҡатнашасаҡ.
Күргәҙмәнең төп маҡсаты – яңы иҡтисади бәйләнештәр булдырыу. Ул төҙөлөш тармағын һәм торлаҡ-коммуналь хужалыҡты үҫтереүгә ҙур өлөш индерәсәк, тип күҙаллана.